ΚΑΝΟΝΙΣΜΌΣ (ΕΕ) αριθ. 821/2011 ΤΗΣ ΕΠΙΤΡΟΠΉΣ της 16ης Αυγούστου 2011 για την επιβολή προσωρινού δασμού αντιντάμπινγκ στις εισαγωγές οξικού βινυλίου καταγωγής Ηνωμένων Πολιτειών της Αμερικής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης (εφεξής, η «Ένωση»), Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 7, Έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Έναρξη (1) Στις 4 Δεκεμβρίου 2010 η Επιτροπή, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2), ανήγγειλε την έναρξη διαδικασίας αντιντάμπινγκ όσον αφορά τις εισαγωγές στην Ένωση οξικού βινυλίου καταγωγής Ηνωμένων Πολιτειών της Αμερικής (εφεξής «ΗΠΑ» ή «οικεία χώρα»). (2) Η διαδικασία ξεκίνησε βάσει της καταγγελίας που υποβλήθηκε στις 22 Οκτωβρίου 2010 από την εταιρεία Ineos Oxide Ltd (εφεξής «ο καταγγέλλων»), η οποία αντιπροσωπεύει σημαντικό ποσοστό, στη συγκεκριμένη περίπτωση πάνω από το 25%, της συνολικής παραγωγής οξικού βινυλίου από τον κλάδο παραγωγής της Ένωσης. Η καταγγελία περιείχε εκ πρώτης όψεως αποδεικτικά στοιχεία ως προς την ύπαρξη πρακτικής ντάμπινγκ όσον αφορά το εν λόγω προϊόν και τη σημαντική ζημία που προκύπτει από την πρακτική αυτή, τα οποία θεωρήθηκαν επαρκή για να δικαιολογήσουν την έναρξη διαδικασίας. 2. Μέρη που αφορά η διαδικασία (3) Η Επιτροπή ενημέρωσε επίσημα τον καταγγέλλοντα, τους άλλους γνωστούς παραγωγούς της Ένωσης, τους παραγωγούς-εξαγωγείς της οικείας χώρας, τους εισαγωγείς, τους εμπόρους, τους χρήστες, τους προμηθευτές και τις ενώσεις που είναι γνωστό ότι ενδιαφέρονται, καθώς και τους εκπροσώπους των Ηνωμένων Πολιτειών της Αμερικής, για την έναρξη της διαδικασίας. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη. (4) Κλήθηκαν σε ακρόαση όλα τα ενδιαφερόμενα μέρη που το ζήτησαν και απέδειξαν ότι είχαν συγκεκριμένους λόγους να διατυπώσουν τις απόψεις τους. (5) Η Επιτροπή έστειλε ερωτηματολόγια στους τέσσερις γνωστούς παραγωγούς-εξαγωγείς της οικείας χώρας. Οι τρεις εξ αυτών των παραγωγών-εξαγωγέων απάντησαν στο ερωτηματολόγιο. Ο τέταρτος παραγωγός-εξαγωγέας αρνήθηκε να συνεργαστεί στο πλαίσιο της έρευνας και κατά συνέπεια του γνωστοποιήθηκε ότι θα τύχει αντιμετώπισης ως μη συνεργαζόμενη εταιρεία σύμφωνα με το άρθρο 18 του βασικού κανονισμού. (6) Η Επιτροπή έστειλε επίσης ερωτηματολόγια στον καταγγέλλοντα και στον άλλο παραγωγό της Ένωσης που αναφέρεται στην καταγγελία. (7) Λόγω του κατά τα φαινόμενα μεγάλου αριθμού μη συνδεδεμένων εισαγωγέων τους οποίους πιθανώς αφορά αυτή η έρευνα, στην ανακοίνωση για την έναρξη της διαδικασίας έγινε αναφορά στην πιθανότητα διενέργειας δειγματοληψίας σύμφωνα με το άρθρο 17 του βασικού κανονισμού. Για να μπορέσει η Επιτροπή να αποφασίσει εάν είναι απαραίτητη η δειγματοληψία και, εάν όντως είναι, να επιλέξει δείγμα, όλοι οι μη συνδεδεμένοι εισαγωγείς κλήθηκαν να αναγγελθούν στην Επιτροπή και να παράσχουν πληροφορίες όπως διευκρινίζεται στην ανακοίνωση για την έναρξη διαδικασίας. Ωστόσο, δεδομένου ότι αναγγέλθηκαν μόνο δύο εισαγωγείς εντός της προθεσμίας που ορίζεται στην ανακοίνωση για την έναρξη διαδικασίας, αποφασίστηκε ότι η δειγματοληψία δεν ήταν αναγκαία. Δύο εισαγωγείς της Ένωσης απάντησαν κανονικά στο ερωτηματολόγιο και πραγματοποιήθηκε επίσκεψη επαλήθευσης στις εγκαταστάσεις του ενός εξ αυτών. (8) Από την άλλη πλευρά, αρκετά ενδιαφερόμενα μέρη αναγγέλθηκαν ως χρήστες. Σε αυτά τα μέρη εστάλη ερωτηματολόγιο που ήταν ειδικά διαμορφωμένο για χρήστες. Δώδεκα εταιρείες απάντησαν στο ερωτηματολόγιο και πραγματοποιήθηκαν επισκέψεις επαλήθευσης στις εγκαταστάσεις δύο εξ αυτών των εταιρειών. (9) Η Επιτροπή αναζήτησε και επαλήθευσε όλες τις πληροφορίες που κρίθηκαν αναγκαίες για έναν προσωρινό καθορισμό της πρακτικής ντάμπινγκ, της απορρέουσας ζημίας και του συμφέροντος της Ένωσης, και διενήργησε επαληθευτικούς ελέγχους στις εγκαταστάσεις των ακόλουθων εταιρειών: α) Παραγωγοί της Ένωσης Ineos Oxide Ltd, Ηνωμένο Βασίλειο Wacker Chemie AG, Γερμανία β) Παραγωγοί-εξαγωγείς στην οικεία χώρα Celanese Ltd. The Dow Chemical Company LyondellBasell Industries, Acetyls, LLC γ) Μη συνδεδεμένες εταιρείες στην οικεία χώρα Terminal, Ηνωμένες Πολιτείες [η επωνυμία του άμεσα ενδιαφερόμενου και η ακριβής τοποθεσία είναι στοιχεία εμπιστευτικού χαρακτήρα] δ) Συνδεδεμένες και μη συνδεδεμένες εταιρείες στην Ένωση Celanese Chemicals Europe GmbH, Γερμανία Lyondell Chemie Nederland B.V., Κάτω Χώρες Terminal, Ένωση [η επωνυμία του άμεσα ενδιαφερόμενου και η ακριβής τοποθεσία είναι στοιχεία εμπιστευτικού χαρακτήρα] ε) Συνδεδεμένες εταιρείες εκτός Ένωσης και εκτός Ηνωμένων Πολιτειών της Αμερικής Dow Europe GmbH, Ελβετία στ) Εισαγωγείς Gantrade Ltd, Ηνωμένο Βασίλειο ζ) Χρήστες Vinavil, Mapei, Ιταλία Synthomer, Ηνωμένο Βασίλειο 3. Περίοδος της έρευνας (10) Η έρευνα σχετικά με το ντάμπινγκ και τη ζημία κάλυψε το διάστημα από την 1η Οκτωβρίου 2009 έως τις 30 Σεπτεμβρίου 2010 (εφεξής «περίοδος έρευνας» ή «ΠΕ»). Η ανάλυση των τάσεων που απαιτήθηκε για την εκτίμηση της ζημίας κάλυψε την περίοδο από την 1η Ιανουαρίου 2007 έως τα τέλη της ΠΕ (εφεξής «υπό εξέταση περίοδος»). Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Το υπό εξέταση προϊόν (11) Το υπό εξέταση προϊόν ορίζεται ως οξικό βινύλιο καταγωγής Ηνωμένων Πολιτειών Αμερικής, το οποίο υπάγεται επί του παρόντος στον κωδικό ΣΟ 2915 32 00. (12) Το οξικό βινύλιο (μονομερές οξικό βινύλιο, εφεξής «VAM» ή «υπό εξέταση προϊόν») είναι ένα βασικό χημικό προϊόν που παράγεται από το οξικό οξύ. (13) Το οξικό βινύλιο έχει μεγάλη ποικιλία εφαρμογών. Το μεγαλύτερο μέρος του παραγόμενου οξικού βινυλίου χρησιμοποιείται ως συστατικό υλικό σε δύο προϊόντα επόμενου σταδίου: το οξικό πολυβινύλιο και την πολυβινυλική αλκοόλη. Αυτά τα προϊόντα επόμενου σταδίου είναι πολυμερή που έχουν μεγάλη σημασία για διάφορους βιομηχανικούς κλάδους. Τα πολυμερή οξικού βινυλίου χρησιμοποιούνται συνήθως στην παραγωγή χρωμάτων, κολλών, επιχρισμάτων και στα φινιρίσματα υφασμάτων. (14) Από την έρευνα προέκυψε ότι υπάρχει μόνο ένας τύπος του υπό εξέταση προϊόντος. 2. Ομοειδές προϊόν (15) Η έρευνα έδειξε ότι το οξικό βινύλιο που παράγεται και πωλείται στην Ένωση από τον κλάδο παραγωγής της Ένωσης και το οξικό βινύλιο που παράγεται στην οικεία χώρα και εξάγεται στην Ένωση έχουν τα ίδια βασικά φυσικά, χημικά και τεχνικά χαρακτηριστικά και χρήσεις. Ως εκ τούτου, τα προϊόντα αυτά θεωρούνται προσωρινά ομοειδή προϊόντα, κατά την έννοια του άρθρου 1 παράγραφος 4 του βασικού κανονισμού. Γ. ΝΤΑΜΠΙΝΓΚ 1. Κανονική αξία (16) Για τον καθορισμό της κανονικής αξίας έγινε κατ’ αρχάς εξέταση για να επιβεβαιωθεί ότι οι εγχώριες πωλήσεις του ομοειδούς προϊόντος σε ανεξάρτητους πελάτες των αντίστοιχων παραγωγών-εξαγωγέων της οικείας χώρας ήταν αντιπροσωπευτικές, δηλαδή εξετάστηκε κατά πόσον ο συνολικός όγκος των εν λόγω πωλήσεων αντιπροσώπευε τουλάχιστον το 5% του συνολικού όγκου των εξαγωγικών πωλήσεων του υπό εξέταση προϊόντος από την οικεία χώρα στην Ένωση, σύμφωνα με το άρθρο 2 παράγραφος 2 του βασικού κανονισμού. (17) Στη συνέχεια, η Επιτροπή εξέτασε κατά πόσον οι εγχώριες πωλήσεις κάθε παραγωγού-εξαγωγέα είναι δυνατό να θεωρηθεί ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον καθορισμό του ποσοστού των κερδοφόρων εγχώριων πωλήσεων προς ανεξάρτητους πελάτες κατά τη διάρκεια της ΠΕ. (18) Οι συναλλαγές των εγχώριων πωλήσεων θεωρήθηκαν κερδοφόρες στις περιπτώσεις κατά τις οποίες η τιμή μονάδας ήταν ίση ή μεγαλύτερη από το κόστος παραγωγής. Συνεπώς καθορίστηκε το κόστος παραγωγής στην εγχώρια αγορά κατά τη διάρκεια της ΠΕ. (19) Στην περίπτωση όπου άνω του 80 % του όγκου των πωλήσεων στην εγχώρια αγορά πραγματοποιήθηκε σε τιμές πάνω από το κόστος και η μέση σταθμισμένη τιμή πώλησης ήταν ίση ή μεγαλύτερη του μέσου σταθμισμένου κόστους παραγωγής, η κανονική αξία υπολογίστηκε ως ο σταθμισμένος μέσος όρος του συνόλου των εγχώριων τιμών πώλησης, ανεξάρτητα από το εάν οι τιμές αυτές ήταν κερδοφόρες ή όχι. Ωστόσο, όπου ο όγκος των κερδοφόρων πωλήσεων αντιπροσώπευε το 80 % και κάτω του συνολικού όγκου πωλήσεων, ή όπου η σταθμισμένη μέση τιμή πώλησης ήταν μικρότερη από το σταθμισμένο μέσο κόστος παραγωγής, η κανονική αξία ήταν στη σταθμισμένη μέση τιμή των κερδοφόρων εγχώριων πωλήσεων και μόνο. 2. Τιμή εξαγωγής (20) Από την έρευνα προέκυψε ότι το οξικό βινύλιο εξαγόταν από την οικεία χώρα προς την Ένωση i) μέσω συνδεδεμένων εμπορικών εταιρειών που εδρεύουν στην Ένωση, ή ii) στην περίπτωση ενός παραγωγού-εξαγωγέα, μέσω μιας συνδεδεμένης εμπορικής εταιρείας που εδρεύει εκτός Ένωσης. (21) Και στις δύο περιπτώσεις, οι τιμές εξαγωγής καθορίστηκαν με βάση τις τιμές μεταπώλησης στους πρώτους ανεξάρτητους πελάτες στην Ένωση, σύμφωνα με το άρθρο 2 παράγραφος 9 του βασικού κανονισμού, οι οποίες προσαρμόστηκαν δεόντως ώστε να ληφθούν υπόψη όλα τα έξοδα που προέκυψαν μεταξύ της εισαγωγής και της μεταπώλησης, καθώς και τα κέρδη. 3. Σύγκριση (22) Η κανονική αξία και η τιμή εξαγωγής των αντίστοιχων παραγωγών-εξαγωγέων συγκρίθηκαν σε επίπεδο τιμών εκ του εργοστασίου. (23) Προκειμένου να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Όπου κρίθηκε απαραίτητο και δικαιολογημένο, έγιναν προσαρμογές ώστε να ληφθούν υπόψη οι διαφορές του κόστους διακίνησης και αποθήκευσης, του κόστους μεταφοράς και ασφάλισης, του πιστωτικού κόστους, των εκπτώσεων, των προμηθειών και των εισαγωγικών δασμών. 4. Περιθώριο ντάμπινγκ (24) Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ για τους συνεργαζόμενους παραγωγούς-εξαγωγείς των Ηνωμένων Πολιτειών της Αμερικής καθορίστηκε με βάση τη σύγκριση της σταθμισμένης μέσης κανονικής αξίας με τη σταθμισμένη μέση τιμή εξαγωγής. (25) Για να υπολογιστεί το περιθώριο ντάμπινγκ για τους μη συνεργαζόμενους παραγωγούς-εξαγωγείς, καθορίστηκε κατ’ αρχάς ο βαθμός άρνησης συνεργασίας. Για τον σκοπό αυτό, πραγματοποιήθηκε σύγκριση μεταξύ του όγκου των εξαγωγών στην Ένωση που αναφέρθηκε από τους συνεργαζόμενους παραγωγούς-εξαγωγείς και των αντίστοιχων στατιστικών της Eurostat για τις εισαγωγές. (26) Επειδή ο βαθμός συνεργασίας στις Ηνωμένες Πολιτείες της Αμερικής ήταν μεγάλος (πάνω από 90 %) θεωρήθηκε προσωρινά σωστό να οριστεί το περιθώριο ντάμπινγκ για τους τυχόν υπόλοιπους μη συνεργαζόμενους παραγωγούς-εξαγωγείς σ' αυτή τη χώρα στο επίπεδο του πιο υψηλού δασμού που επιβλήθηκε σε συνεργαζόμενο εξαγωγέα. Αυτό το ζήτημα μπορεί στη συνέχεια να επανεξεταστεί κατά το οριστικό στάδιο. (27) Βάσει της ανωτέρω μεθοδολογίας, τα προσωρινά περιθώρια ντάμπινγκ, εκφρασμένα ως ποσοστό της τιμής εισαγωγής CIF στα σύνορα της Ένωσης, πριν από την καταβολή δασμού, είναι τα εξής: Εταιρεία Προσωρινό περιθώριο ντάμπινγκ Celanese Ltd. 12,1 % LyondellBasell Acetyls, LLC 13,0 % The Dow Chemical Company 13,8 % Όλες οι άλλες εταιρείες 13,8 % Δ. ΖΗΜΙΑ 1. Παραγωγή της Ένωσης και κλάδος παραγωγής της Ένωσης (28) Η καταγγελία κατατέθηκε από την εταιρεία Ineos Oxide Ltd, εφεξής «ο καταγγέλλων», η οποία είναι παραγωγός οξικού βινυλίου στην Ένωση και αντιπροσωπεύει σημαντικό ποσοστό της συνολικής παραγωγής της Ένωσης. Ένας δεύτερος παραγωγός της Ένωσης, η εταιρεία Wacker GmbH, υποστήριξε την έναρξη της διαδικασίας. Έτσι, η καταγγελία υποστηρίχθηκε από παραγωγούς της Ένωσης που αντιπροσωπεύουν πάνω από το 25 % του συνολικού όγκου οξικού βινυλίου που παράγεται από τον κλάδο παραγωγής της Ένωσης. Ως εκ τούτου, η διαδικασία κινήθηκε σύμφωνα με τις διατάξεις του άρθρου 5 παράγραφος 4 του βασικού κανονισμού. (29) Όσον αφορά έναν τρίτο παραγωγό που εδρεύει στην Ένωση (Celanese Europe GmbH), διαπιστώθηκε ότι συνδέεται με παραγωγό-εξαγωγέα που εδρεύει στην οικεία χώρα. Σύμφωνα με τα στοιχεία που αντλήθηκαν κατά τη διάρκεια της έρευνας, διαπιστώθηκε προσωρινά ότι αυτός ο παραγωγός βρισκόταν υπό τον πλήρη έλεγχο της εδρεύουσας στις ΗΠΑ εταιρείας Celanese Corporation, η οποία παίζει αποφασιστικό ρόλο σε βασικές επιχειρηματικές δραστηριότητες επί ευρωπαϊκού εδάφους, όπως είναι ο επιχειρηματικός σχεδιασμός, ο έλεγχος της παραγωγής, η δραστηριότητα αγοραπωλησιών. (30) Βάσει των ανωτέρω, κρίθηκε ότι η σχέση της εταιρείας Celanese Europe GmbH μέσα στο πλαίσιο του ομίλου ήταν τέτοια που να υπαγορεύει μια συμπεριφορά που θα είναι διαφορετική από τη συμπεριφορά άλλων μη συνδεδεμένων παραγωγών κατά την έννοια του άρθρου 4 παράγραφος 2 του βασικού κανονισμού. Κρίθηκε επίσης ότι μέσα από αυτή τη σχέση η εταιρεία μπορεί να προστατευτεί από τις αρνητικές συνέπειες του ζημιογόνου ντάμπινγκ. Επιπλέον, η ένταξη μιας τέτοιας εταιρείας στις διαπιστώσεις για τη ζημία θα αλλοιώσει τα συγκεντρωτικά στοιχεία για τη συγκρότηση του κλάδου παραγωγής της Ένωσης. (31) Με αυτό το σκεπτικό, διαπιστώθηκε προσωρινά ότι η εταιρεία Celanese Europe GmbH πρέπει να εξαιρεθεί από τον ορισμό του κλάδου παραγωγής της Ένωσης. (32) Ως εκ τούτου, οι δύο παραγωγοί, ήτοι οι εταιρείες Ineos Oxide Ltd και Wacker GmbH, αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού, καθώς αντιπροσωπεύουν το 100 % της παραγωγής της Ένωσης. Στο εξής θα αναφέρονται ως ο «κλάδος παραγωγής της Ένωσης». 2. Καθορισμός της σχετικής αγοράς της Ένωσης (33) Για να διαπιστωθεί εάν ο κλάδος παραγωγής της Ένωσης, όπως ορίζεται στην αιτιολογική σκέψη 28 και επόμενες, είχε υποστεί σοβαρή ζημία, εξετάστηκε σε ποιον βαθμό έπρεπε να συνυπολογιστεί στην ανάλυση η δεσμευμένη παραγωγή του υπό εξέταση προϊόντος από τον κλάδο παραγωγής της Ένωσης. (34) Όντως, το υπό εξέταση προϊόν πωλείται από τον κλάδο παραγωγής της Ένωσης τόσο α) στην ελεύθερη αγορά, όσο και β) στη δεσμευμένη αγορά (εντός του ίδιου ομίλου εταιρειών). Στη δεσμευμένη αγορά, το υπό εξέταση προϊόν χρησιμοποιείται ως πρώτη ύλη για την παρασκευή διαφόρων προϊόντων που χρησιμοποιούνται σε χρώματα, κόλλες, επιχρίσματα κ.λπ. (35) Με βάση αυτές τις συνθήκες, οι πωλήσεις του υπό εξέταση προϊόντος για χρήση ως πρώτης ύλης για την παραγωγή άλλων προϊόντων για λογαριασμό εταιρειών του ιδίου ομίλου πρέπει να θεωρηθούν «δεσμευμένη χρήση», εφόσον συντρέχει τουλάχιστον μία από τις ακόλουθες δύο προϋποθέσεις: i) οι πωλήσεις δεν πραγματοποιούνται σε αγοραίες τιμές, ή ii) ο πελάτης δεν έχει ελευθερία επιλογής προμηθευτή μέσα στον ίδιο όμιλο εταιρειών. Κατά τη διάρκεια της έρευνας διαπιστώθηκε προσωρινά ότι οι πωλήσεις σε συνδεδεμένες οντότητες, οι οποίες αγοράζουν το υπό εξέταση προϊόν ως πρώτη ύλη για την κατασκευή διαφορετικού προϊόντος, έπρεπε να θεωρηθούν δεσμευμένες πωλήσεις. Διαπιστώθηκε ότι, βάσει της εμπορικής πολιτικής των εταιρειών, αυτές οι συνδεδεμένες οντότητες δεν είχαν ελευθερία επιλογής προμηθευτή. (36) Αυτή η διάκριση είναι χρήσιμη για την ανάλυση της ζημίας. Διαπιστώθηκε ότι το οξικό βινύλιο που προοριζόταν για δεσμευμένη χρήση δεν ήταν ευθέως ανταγωνιστικό προς τις εισαγωγές από την οικεία χώρα. Αντιθέτως, διαπιστώθηκε ότι η παραγωγή που προοριζόταν για πωλήσεις στην ελεύθερη αγορά ήταν ευθέως ανταγωνιστική προς τις εισαγωγές αυτές, διότι οι εν λόγω πωλήσεις πραγματοποιούνταν με τις συνήθεις συνθήκες της αγοράς, γεγονός που συνεπάγεται ελεύθερη επιλογή προμηθευτή. Αυτό δικαιολογεί τη διαφοροποίηση που έγινε μεταξύ της δεσμευμένης και της ελεύθερης αγοράς στο πλαίσιο της ανάλυσης για ορισμένους δείκτες ζημίας. (37) Από αυτή την άποψη, διαπιστώθηκε ότι οι ακόλουθοι οικονομικοί δείκτες που σχετίζονται με τον κλάδο παραγωγής της Ένωσης θα μπορούσαν λογικά να εξεταστούν κάνοντας αναφορά στη συνολική δραστηριότητα, δηλ. συμπεριλαμβάνοντας τη δεσμευμένη χρήση του κλάδου παραγωγής της Ένωσης, την παραγωγή, την παραγωγική ικανότητα, τη χρησιμοποίηση της παραγωγικής ικανότητας, τις επενδύσεις, τα αποθέματα, την απασχόληση, την παραγωγικότητα, τους μισθούς και το μέγεθος του περιθωρίου ντάμπινγκ. Και τούτο διότι οι δείκτες αυτοί επηρεάζονται ανεξάρτητα από το εάν το προϊόν μεταφέρεται σε επόμενο στάδιο παραγωγής εντός εταιρείας ή ομίλου εταιρειών για περαιτέρω μεταποίηση, ή πωλείται στην ελεύθερη αγορά. (38) Όσον αφορά την κερδοφορία, τις ταμειακές ροές, την απόδοση των επενδύσεων και την ικανότητα άντλησης κεφαλαίων, η ανάλυση πραγματοποιήθηκε στο επίπεδο της ελεύθερης αγοράς απλώς και μόνο διότι το γεγονός ότι οι τιμές στις δεσμευμένες αγορές δεν είναι αντιπροσωπευτικές των συνήθων συνθηκών της αγοράς έχει κάποια επίπτωση στην αξιοπιστία αυτών των δεικτών. (39) Οι υπόλοιποι οικονομικοί δείκτες που αφορούν τον κλάδο παραγωγής της Ένωσης, δηλαδή η κατανάλωση, οι πωλήσεις, τα μερίδια αγοράς και οι αγοραίες τιμές στην αγορά της Ένωσης, αναλύθηκαν και αξιολογήθηκαν κυρίως με βάση την κατάσταση που επικρατεί στην ελεύθερη αγορά, ιδίως στις περιπτώσεις όπου υπάρχουν μετρήσιμες συνθήκες αγοράς και όπου οι συναλλαγές πραγματοποιούνται με συνήθεις συνθήκες αγοράς, πράγμα που συνεπάγεται ελεύθερη επιλογή προμηθευτή. (40) Για τους δείκτες αυτούς ελήφθη ωστόσο υπόψη και η δεσμευμένη αγορά, η οποία συγκρίθηκε επίσης με στοιχεία που αφορούν την ελεύθερη αγορά ώστε να προσδιοριστεί εάν υπήρχε πιθανότητα η κατάσταση της δεσμευμένης αγοράς να αλλάξει τις διαπιστώσεις που βασίστηκαν στην ανάλυση της ελεύθερης αγοράς και μόνον. 3. Κατανάλωση στην Ένωση (41) Η κατανάλωση της Ένωσης καθορίστηκε με την πρόσθεση του συνολικού όγκου των εισαγωγών οξικού βινυλίου βάσει στοιχείων της Eurostat, τα οποία διασταυρώθηκαν με τα επαληθευμένα στοιχεία που έδωσαν οι παραγωγοί-εξαγωγείς για τις εισαγωγές από την οικεία χώρα, στον συνολικό όγκο πωλήσεων στην αγορά της Ένωσης από τον κλάδο παραγωγής της Ένωσης και από τον άλλο παραγωγό που εδρεύει στην Ένωση. (42) Λόγω του μικρού αριθμού προμηθευτών και της ανάγκης για προστασία εμπιστευτικών επιχειρηματικών πληροφοριών δυνάμει του άρθρου 19 του βασικού κανονισμού, η εξέλιξη της κατανάλωσης παρουσιάζεται υπό μορφή δείκτη βάσης. Πίνακας 1 Κατανάλωση στην Ένωση Δείκτης 2007 = 100 2007 2008 2009 ΠΕ Συνολική κατανάλωση 100 90 87 99 Δεσμευμένη αγορά 100 96 100 104 Ελεύθερη αγορά 100 88 82 97 (43) Κατά την υπό εξέταση περίοδο, η κατανάλωση στο σύνολο της αγοράς της Ένωσης και στην ελεύθερη αγορά μειώθηκε ελαφρά κατά 1 % και 3 % αντιστοίχως. Αντιθέτως, κατά την ίδια περίοδο σημειώθηκε αύξηση κατά 4 % στη δεσμευμένη αγορά. 4. Εισαγωγές από την οικεία χώρα 4.1. Όγκος και μερίδιο αγοράς (44) Ο όγκος και το μερίδιο αγοράς των εισαγωγών από την οικεία χώρα σημείωσαν την ακόλουθη εξέλιξη: Πίνακας 2 Εισαγωγές από τις Ηνωμένες Πολιτείες της Αμερικής Όγκοι εισαγωγών (σε μ.τ.) 2007 2008 2009 ΠΕ Ηνωμένες Πολιτείες της Αμερικής 103 192 146 800 133 763 152 445 (Δείκτης 2007 = 100) 100 142 130 148 Μερίδιο αγοράς στη συνολική αγορά (Δείκτης 2007 = 100) 100 159 150 149 Μερίδιο αγοράς στην ελεύθερη αγορά (Δείκτης 2007 = 100) 100 162 157 152 Πηγή: Eurostat και στοιχεία που έδωσαν τα ενδιαφερόμενα μέρη με τις απαντήσεις τους στο ερωτηματολόγιο. (45) Κατά την υπό εξέταση περίοδο, οι εισαγωγές στη συνολική αγορά της Ένωσης (δεσμευμένη και ελεύθερη αγορά) από την οικεία χώρα αυξήθηκαν κατά 48 %. Αυτό οδήγησε σε αύξηση του μεριδίου αγοράς κατά 49 % στη διάρκεια της ίδιας περιόδου. Το μερίδιο αγοράς στην ελεύθερη αγορά αυξήθηκε κατά 52 %. 4.2. Τιμές των εισαγωγών και υποτιμολόγηση (46) Η μέση τιμή των εισαγωγών από την οικεία χώρα εξελίχθηκε ως εξής: Πίνακας 3 Τιμές εισαγωγών από τις Ηνωμένες Πολιτείες της Αμερικής Τιμή εισαγωγής (σε ευρώ/μ.τ.) 2007 2008 2009 ΠΕ Ηνωμένες Πολιτείες της Αμερικής 774 814 541 573 (Δείκτης 2007 = 100) 100 105 70 74 Πηγή: Eurostat (47) Αν και σημείωσαν ελαφρά αύξηση κατά την ΠΕ, η γενική εικόνα δείχνει ότι οι μέσες τιμές εισαγωγής από την οικεία χώρα μειώθηκαν κατά 26 % μεταξύ του 2007 και της ΠΕ. (48) Έγινε σύγκριση των τιμών πώλησης στην αγορά της Ένωσης μεταξύ των μέσων τιμών που χρεώνει στην ελεύθερη αγορά ο κλάδος παραγωγής της Ένωσης και των μέσων τιμών εισαγωγής από την οικεία χώρα. Οι σχετικές τιμές πώλησης του κλάδου παραγωγής της Ένωσης προσαρμόστηκαν όπου κρίθηκε αναγκαίο στο επίπεδο της τιμής «εκ του εργοστασίου», δηλαδή εξαιρουμένων των εξόδων μεταφοράς στην Ένωση και αφαιρουμένων των εκπτώσεων και των μειώσεων τιμών. (49) Οι τιμές αυτές συγκρίθηκαν με τις τιμές που χρεώνουν οι συνεργαζόμενοι παραγωγοί-εξαγωγείς των ΗΠΑ, μετά την αφαίρεση των εκπτώσεων και προσαρμοσμένες κατά περίπτωση στην τιμή CIF στα σύνορα της Ένωσης, καταλλήλως προσαρμοσμένη με τη σειρά της για να ληφθεί υπόψη το κόστος εκτελωνισμού και τα έξοδα μετά την εισαγωγή. (50) Η σύγκριση έδειξε ότι κατά τη διάρκεια της ΠΕ οι εισαγωγές του υπό εξέταση προϊόντος από όλους τους συνεργαζόμενους εξαγωγείς πωλήθηκαν στην Ένωση σε τιμές χαμηλότερες από τις τιμές του κλάδου παραγωγής της Ένωσης. Το μέσο επίπεδο υποτιμολόγησης, εκφρασμένο ως ποσοστό επί των τιμών του κλάδου παραγωγής της Ένωσης, ήταν 17,9 %, με βάση τα επαληθευμένα στοιχεία που υπέβαλαν οι συνεργαζόμενοι παραγωγοί-εξαγωγείς. Αυτό το επίπεδο υποτιμολόγησης παρατηρήθηκε σε συνδυασμό με την αρνητική εξέλιξη των τιμών και τη σημαντική συμπίεση των τιμών. 5. Εισαγωγές από άλλες τρίτες χώρες (51) Ο ακόλουθος πίνακας δείχνει την εξέλιξη των εισαγωγών από άλλες τρίτες χώρες. Πίνακας 4 Όγκος εισαγωγών από άλλες τρίτες χώρες Όγκος εισαγωγών (σε μ.τ.) 2007 2008 2009 ΠΕ Ηνωμένες Πολιτείες της Αμερικής 103 192 146 800 133 763 152 445 (Δείκτης 2007 = 100) 100 142 130 148 Σαουδική Αραβία 0 0 0 73 156 Άλλες 88 138 52 414 15 937 8 198 Δείκτης 2007 = 100 100 59 18 9 Μερίδιο αγοράς στη συνολική αγορά (Δείκτης 2007 = 100) 100 66 21 9 Μερίδιο αγοράς στην ελεύθερη αγορά (Δείκτης 2007 = 100) 100 68 22 10 Πηγή: Eurostat (52) Στις αρχές της υπό εξέταση περιόδου, οι εισαγωγές από την οικεία χώρα ανταγωνίζονταν τις εισαγωγές από άλλες χώρες όπως η Ταϊβάν, η Ουκρανία και η Ρωσία. Στο τέλος της υπό εξέταση περιόδου, οι εισαγωγές από αυτές τις παραδοσιακές πηγές είχαν σχεδόν μηδενιστεί. (53) Μια νέα εξαγωγός χώρα, η Σαουδική Αραβία, η οποία εισήλθε στην αγορά της Ένωσης κατά τη διάρκεια της ΠΕ, εξήγαγε περίπου 73 000 τόνους κατά την ΠΕ. Ο αντίκτυπος αυτής της εξέλιξης πάνω στον κλάδο παραγωγής της Ένωσης παρουσιάζεται στην αιτιολογική σκέψη 91 και επόμενες. 6. Κατάσταση του κλάδου παραγωγής της Ένωσης 6.1. Γενικά (54) Σύμφωνα με το άρθρο 3 παράγραφος 5 του βασικού κανονισμού, η εξέταση του αντίκτυπου των εισαγωγών σε τιμές ντάμπινγκ πάνω στον κλάδο παραγωγής της Ένωσης περιέλαβε και αξιολόγηση όλων των οικονομικών παραγόντων και δεικτών που σχετίζονται με την κατάσταση του κλάδου παραγωγής της Ένωσης από το 2007 έως το τέλος της ΠΕ. (55) Οι μακροοικονομικοί δείκτες (παραγωγή, παραγωγική ικανότητα, χρησιμοποίηση παραγωγικής ικανότητας, όγκοι πωλήσεων, μερίδιο αγοράς, απασχόληση, παραγωγικότητα, μισθοί και μέγεθος των περιθωρίων ντάμπινγκ) καθώς και οι μικροοικονομικοί δείκτες (αποθέματα, τιμές πώλησης, κερδοφορία, ταμειακές ροές και απόδοση των επενδύσεων, ικανότητα άντλησης κεφαλαίων και επενδύσεων, κόστος παραγωγής) αξιολογήθηκαν στο επίπεδο ολόκληρου του κλάδου παραγωγής της Ένωσης. Η αξιολόγηση βασίστηκε στα στοιχεία που αντλήθηκαν από τις επαληθευμένες απαντήσεις στο ερωτηματολόγιο, τις οποίες έδωσε ο κλάδος παραγωγής της Ένωσης. (56) Σημειωτέον ότι ο καταγγέλλων απέκτησε τις παραγωγικές εγκαταστάσεις του μόλις κατά τη διάρκεια του 2007. Κατά συνέπεια, δεν ήταν δυνατή η άντληση στοιχείων για ορισμένους δείκτες ζημίας (κερδοφορία, μισθοί, επενδύσεις, απόδοση των επενδύσεων, ταμειακές ροές) για το 2007. Ως εκ τούτου, όσον αφορά αυτούς τους δείκτες, η ανάλυση καλύπτει την περίοδο από το 2008 έως την ΠΕ. Όσον αφορά τους υπόλοιπους δείκτες, υπήρχαν στοιχεία για το 2007. Έτσι, γι' αυτούς τους τελευταίους δείκτες, η ανάλυση καλύπτει ολόκληρη την υπό εξέταση περίοδο (από το 2007 έως την ΠΕ). (57) Ο καταγγέλλων επικεντρώνει τη δραστηριότητά του στη διοχέτευση του υπό εξέταση προϊόντος εξ ολοκλήρου στην ελεύθερη αγορά, ενώ ο άλλος παραγωγός της Ένωσης επικεντρώνει τη δραστηριότητά του κυρίως στη δεσμευμένη αγορά με μικρό μόνο μέρος της παραγωγής του να προορίζεται για την ελεύθερη αγορά. Επειδή τα στοιχεία για την ανάλυση της ζημίας προέρχονται κατά κύριο λόγο από δύο μόνο πηγές, η μία εκ των οποίων είναι επικεντρωμένη κυρίως στη δεσμευμένη αγορά, και επειδή διαπιστώθηκε η ανάγκη να γίνει διάκριση μεταξύ της συνολικής αγοράς και της ελεύθερης αγοράς για μια σειρά δεικτών της ζημίας, τα στοιχεία που αφορούν τον κλάδο παραγωγής της Ένωσης έπρεπε να παρουσιαστούν με τη μορφή δείκτη βάσης, προκειμένου να προστατευτεί ο εμπιστευτικός τους χαρακτήρας σύμφωνα με το άρθρο 19 του βασικού κανονισμού. 6.2. Μακροοικονομικοί δείκτες 6.2.1. Παραγωγή, παραγωγική ικανότητα και χρησιμοποίηση της παραγωγικής ικανότητας (58) Ο κατωτέρω πίνακας δείχνει την εξέλιξη της παραγωγής, της παραγωγικής ικανότητας και της χρησιμοποίησης της παραγωγικής ικανότητας για το σύνολο του κλάδου παραγωγής της Ένωσης: Πίνακας 5 Συνολική παραγωγή, παραγωγική ικανότητα και χρησιμοποίηση της παραγωγικής ικανότητας της Ένωσης (Δείκτης 2007 = 100) 2007 2008 2009 ΠΕ Συνολική παραγωγή 100 105 102 92 Συνολική παραγωγική ικανότητα 100 121 126 143 Συνολική χρησιμοποίηση της παραγωγικής ικανότητας 100 87 81 64 (59) Όπως φαίνεται στον ανωτέρω πίνακα, κατά την υπό εξέταση περίοδο, η συνολική παραγωγή της Ένωσης μειώθηκε κατά 8 %. (60) Κατά την ίδια περίοδο, η ικανότητα παραγωγής αυξήθηκε κατά 43 %. Ωστόσο, αυτή η αύξηση της παραγωγικής ικανότητας δεν συνδεόταν με την εγκατάσταση νέων γραμμών παραγωγής, αλλά με τη βελτιωμένη αποδοτικότητα στη χρησιμοποίηση της υπάρχουσας ικανότητας. (61) Ο συνδυασμός αυτών των δύο παραγόντων, δηλαδή μείωση του όγκου παραγωγής και αύξηση της παραγωγικής ικανότητας κατά τη διάρκεια της ίδιας περιόδου, είχε ως αποτέλεσμα τη σημαντική μείωση της χρησιμοποίησης της παραγωγικής ικανότητας κατά 36 % μέσα στην υπό εξέταση περίοδο. 6.2.2. Όγκοι πωλήσεων και μερίδιο αγοράς (62) Οι κατωτέρω αριθμοί δείχνουν τον όγκο πωλήσεων, το μερίδιο αγοράς και τις μέσες τιμές πώλησης μονάδας για τον κλάδο παραγωγής της Ένωσης, όπως καταγράφηκαν στη συνολική αγορά, στη δεσμευμένη αγορά και στην ελεύθερη αγορά. Πίνακας 6 Όγκοι πωλήσεων και μερίδιο αγοράς (Δείκτης 2007 = 100) 2007 2008 2009 ΠΕ Συνολικές πωλήσεις 100 99 96 88 Μερίδιο αγοράς (%) 100 110 111 88 Πωλήσεις δεσμευμένης αγοράς 100 111 109 113 Μερίδιο αγοράς (%) 100 115 108 109 Πωλήσεις ελεύθερης αγοράς 100 89 86 67 Μερίδιο αγοράς (%) 100 102 104 69 (63) Ο συνολικός όγκος πωλήσεων μειώθηκε κατά 12 % μέσα στην υπό εξέταση περίοδο. Η πτώση αυτή ήταν ακόμα πιο μεγάλη στην ελεύθερη αγορά, όπου ο όγκος μειώθηκε κατά 33 % μεταξύ του 2007 και της ΠΕ. Η δεσμευμένη αγορά ακολούθησε αντίθετη τάση και ο δικός της όγκος πωλήσεων αυξήθηκε κατά 13 % μέσα στην ίδια περίοδο. (64) Η πτώση του όγκου πωλήσεων αποτυπώθηκε στο μερίδιο αγοράς, το οποίο σημείωσε μείωση 11 % για το σύνολο της αγοράς και μείωση 31 % στην ελεύθερη αγορά μεταξύ 2007 και ΠΕ. Και πάλι, η δεσμευμένη αγορά ακολούθησε αντίθετη τάση και σημείωσε αύξηση κατά 9 % κατά τη διάρκεια της ίδιας περιόδου. 6.2.3. Απασχόληση, παραγωγικότητα και μισθοί Πίνακας 7 Απασχόληση, παραγωγικότητα και μισθοί (Δείκτης 2007 = 100) 2007 2008 2009 ΠΕ Συνολικός αριθμός μισθωτών 100 96 98 100 Συνολική παραγωγικότητα (μονάδα/μισθωτό) 100 109 104 92 Συνολικές ετήσιες αμοιβές 0 100 95 88 (65) Η συνολική απασχόληση παρέμεινε σταθερή μεταξύ 2007 και ΠΕ. Σημειωτέον ότι η παραγωγή οξικού βινυλίου δεν είναι εντάσεως εργασίας και επομένως τα στοιχεία για την απασχόληση δεν συνδέονται στενά με τα στοιχεία για την παραγωγή. Ως εκ τούτου, η απασχόληση δεν έχει ιδιαίτερη σημασία ως δείκτης σ' αυτό τον τομέα. (66) Κατά τη διάρκεια της υπό εξέταση περιόδου, η συνολική παραγωγικότητα ανά μισθωτό μειώθηκε κατά 8 % μεταξύ 2007 και ΠΕ. Το γεγονός αυτό ακολούθησε τη μείωση στην παραγωγή και την αύξηση στην παραγωγική ικανότητα, όπως αναλύθηκε στην αιτιολογική σκέψη 58 και επόμενες. 6.2.4. Μέγεθος του πραγματικού περιθωρίου ντάμπινγκ (67) Τα περιθώρια ντάμπινγκ προσδιορίζονται ανωτέρω στην ενότητα για το ντάμπινγκ. Όλα τα καθορισθέντα περιθώρια βρίσκονταν πάνω από το ελάχιστο επίπεδο. Επί πλέον, λόγω των όγκων και των τιμών των εισαγωγών που αποτελούσαν αντικείμενο ντάμπινγκ, ο αντίκτυπος του πραγματικού περιθωρίου ντάμπινγκ δεν μπορεί να θεωρηθεί αμελητέος. 6.3. Μικροοικονομικοί δείκτες 6.3.1. Γενικές παρατηρήσεις (68) Η ανάλυση των μικροοικονομικών δεικτών (αποθέματα, τιμές πώλησης, κερδοφορία, ταμειακές ροές και απόδοση των επενδύσεων, ικανότητα άντλησης κεφαλαίων και επενδύσεων, κόστος παραγωγής) πραγματοποιήθηκε στο επίπεδο ολόκληρου του κλάδου παραγωγής της Ένωσης, όπως καθορίστηκε στην αιτιολογική σκέψη 28 και επόμενες. (69) Από αυτούς τους ανωτέρω δείκτες, η εκτίμηση της κερδοφορίας, των μισθών, των επενδύσεων, της απόδοσης των επενδύσεων και των ταμειακών ροών έπρεπε να επικεντρωθεί στην ελεύθερη αγορά, πράγμα που σημαίνει ότι θα αντανακλούσε κυρίως τα στοιχεία που έδωσε ο καταγγέλλων. Βάσει των προαναφερθέντων, η εξέλιξη των δεικτών για το κέρδος και τις ταμειακές ροές δεν μπορούσε να παρουσιαστεί υπό μορφή δείκτη βάσης για λόγους εμπιστευτικότητας. (70) Επί πλέον, όπως διευκρινίστηκε στην αιτιολογική σκέψη 56, ο καταγγέλλων δεν ήταν σε θέση να δώσει στοιχεία για το 2007 όσον αφορά ορισμένους δείκτες ζημίας. Ως εκ τούτου, η ανάλυση αυτών των δεικτών πραγματοποιήθηκε για την περίοδο από το 2008 έως την ΠΕ. 6.3.2. Αποθέματα (71) Τα ακόλουθα αριθμητικά στοιχεία αντιστοιχούν στην εξέλιξη των αποθεμάτων του κλάδου παραγωγής της Ένωσης κατά τη διάρκεια της κάθε αναγραφόμενης περιόδου: Πίνακας 8 Αποθέματα Δείκτης 2007 = 100 2007 2008 2009 ΠΕ Συνολικά αποθέματα 100 86 49 69 (72) Τα αποθέματα μειώθηκαν κατά 31 % κατά την υπό εξέταση περίοδο. Ωστόσο, ο δείκτης αυτός δεν πρέπει να θεωρείται σημαντικός γι' αυτό τον τομέα, αφού οι παραγωγοί οξικού βινυλίου παράγουν κατά παραγγελία και συνήθως διατηρούν περιορισμένα αποθέματα. Στην πραγματικότητα, τα αποθέματα αντιστοιχούν μόνο σε προμήθειες λίγων εβδομάδων. 6.3.3. Τιμές πώλησης (73) Στον ακόλουθο πίνακα παρουσιάζεται η εξέλιξη της τιμής του κλάδου παραγωγής της Ένωσης, όπως καταγράφηκε στη συνολική αγορά, στη δεσμευμένη αγορά και στην ελεύθερη αγορά. Πίνακας 9 Τιμές πώλησης Δείκτης 2007 = 100 2007 2008 2009 ΠΕ Μέση τιμή πώλησης μονάδας στη συνολική αγορά 100 107 74 84 Μέση τιμή πώλησης μονάδας στη δεσμευμένη αγορά 100 115 82 92 Μέση τιμή πώλησης μονάδας στην ελεύθερη αγορά 100 102 69 77 (74) Οι τιμές πώλησης για το σύνολο της αγοράς της Ένωσης μειώθηκαν κατά 16 % στην υπό εξέταση περίοδο. Οι τιμές πώλησης σημείωσαν πτώση και στις δύο αγορές, μολονότι η μείωση ήταν δραματικότερη στην ελεύθερη αγορά (-23 %) απ' ό,τι στη δεσμευμένη αγορά (-8 %). 6.3.4. Κερδοφορία, ταμειακές ροές, απόδοση των επενδύσεων, ικανότητα άντλησης κεφαλαίων και επενδύσεων (75) Η κερδοφορία για το ομοειδές προϊόν στην ελεύθερη αγορά καθορίστηκε με την έκφραση του καθαρού προ φόρων κέρδους από τις πωλήσεις του ομοειδούς προϊόντος που κάνει ο κλάδος παραγωγής της Ένωσης ως ποσοστού του κύκλου εργασιών αυτών των πωλήσεων. (76) Η κερδοφορία στην ελεύθερη αγορά μειώθηκε κατά την υπό εξέταση περίοδο. Κατά τη διάρκεια της ΠΕ, καταγράφηκαν ζημίες σε κάθε μήνα. Αυτή ήταν η επίπτωση από την αισθητή μείωση τόσο στους όγκους πωλήσεων όσο και στις τιμές πώλησης. (77) Ο κατωτέρω πίνακας δείχνει ότι ο κλάδος παραγωγής της Ένωσης αύξησε τις επενδύσεις του στο υπό εξέταση προϊόν, ακόμα και όταν βρέθηκε αντιμέτωπος με πτωτική κερδοφορία. Οι επενδύσεις διοχετεύθηκαν κυρίως στη βελτίωση και στη διατήρηση της τεχνολογίας και της διεργασίας παραγωγής με σκοπό τη βελτίωση της αποδοτικότητας. Πίνακας 10 Επενδύσεις Δείκτης 2008 = 100 2007 2008 2009 ΠΕ Συνολικές επενδύσεις μ.δ. 100 129 127 (78) Οι επενδύσεις αυξήθηκαν κατά 27 % μέσα στην υπό εξέταση περίοδο. (79) Παρά την αύξηση των επενδύσεων, η απόδοση των επενδύσεων στο υπό εξέταση προϊόν δεν ήταν η αναμενόμενη, και μάλιστα μειώθηκε μεταξύ του 2008 και της ΠΕ. (80) Μείωση παρατηρήθηκε επίσης στις ταμειακές ροές μεταξύ του 2008 και της ΠΕ, γεγονός που δείχνει συνεχή μείωση της ικανότητας του κλάδου παραγωγής της Ένωσης να παράγει ταμειακά διαθέσιμα και, κατά συνέπεια, εξασθένιση της οικονομικής κατάστασης του κλάδου παραγωγής της Ένωσης. (81) Ως εκ τούτου, αυξάνοντας τις επενδύσεις του, ο κλάδος παραγωγής έδειξε παρά ταύτα ότι έχει την ικανότητα να αντλεί κεφάλαια. Ωστόσο, η ικανότητα αυτή διαβρώνεται από τις φθίνουσες πωλήσεις και τις αυξανόμενες δυσκολίες στην παραγωγή ταμειακών διαθεσίμων. 7. Συμπέρασμα σχετικά με τη ζημία (82) Η ανάλυση της κατάστασης του κλάδου παραγωγής της Ένωσης δείχνει πτωτική τάση για όλους τους κύριους δείκτες ζημίας. Σε συνθήκες σχετικά σταθερής κατανάλωσης, η συνολική παραγωγή μειώθηκε κατά 8 % μέσα στην υπό εξέταση περίοδο. Κατά τη διάρκεια της ίδιας περιόδου, ο κλάδος παραγωγής της Ένωσης απώλεσε το 11 % του συνολικού μεριδίου αγοράς και το 33 % της ελεύθερης αγοράς. Η χρησιμοποίηση της ικανότητας μειώθηκε κατά 36 %. Μέσα στην ίδια περίοδο, οι εισαγωγές από την οικεία χώρα αυξήθηκαν κατά 48 %. (83) Κατά την υπό εξέταση περίοδο, ο συνολικός όγκος πωλήσεων του κλάδου παραγωγής της Ένωσης μειώθηκε κατά 12 %. Ακόμα μεγαλύτερη πτωτική τάση στους όγκους πωλήσεων μπορεί να παρατηρηθεί κατά την εξέταση των τάσεων που αφορούν την ελεύθερη αγορά, όπου η μείωση έφθασε το 33 % κατά την υπό εξέταση περίοδο. (84) Η μείωση στους όγκους πωλήσεων του κλάδου παραγωγής της Ένωσης συνοδεύτηκε με συνολική συμπίεση των τιμών κατά 16 %. Όπως συνέβη και στην περίπτωση του όγκου πωλήσεων, η κατάσταση ήταν ακόμα χειρότερη στην ελεύθερη αγορά όπου καταγράφηκε συμπίεση τιμών κατά 23 %. Η απώλεια του όγκου πωλήσεων μαζί με την πτώση των τιμών είχε επίπτωση στα επίπεδα του κέρδους και προκάλεσε ζημίες σε κάθε μήνα της ΠΕ. (85) Οι μόνοι δείκτες που κατέγραψαν θετική τάση ήταν οι επενδύσεις, οι οποίες αυξήθηκαν κατά 27 % και το ίδιο συνέβη και με την ικανότητα άντλησης κεφαλαίων. Ωστόσο, οι επενδύσεις δεν είχαν την αναμενόμενη απόδοση και μειώθηκαν μεταξύ του 2008 και της ΠΕ. (86) Βάσει των ανωτέρω, η έρευνα επιβεβαίωσε ότι, εάν συνεχιστεί αυτή η κατάσταση, οι ζημίες που καταγράφηκαν κατά τη διάρκεια της έρευνας θα προκαλέσουν κατά πάσα πιθανότητα τη διακοπή εκ μέρους του κλάδου παραγωγής της Ένωσης κάθε σημαντικής παραγωγής οξικού βινυλίου που προορίζεται για την ελεύθερη αγορά. (87) Λόγω των συνθηκών που παρουσιάστηκαν ανωτέρω, ο κλάδος παραγωγής της Ένωσης υπέστη σοβαρή ζημία κατά τη διάρκεια της ΠΕ. Ε. ΑΙΤΙΩΔΗΣ ΣΥΝΑΦΕΙΑ 1. Εισαγωγή (88) Σύμφωνα με το άρθρο 3 παράγραφοι 6 και 7 του βασικού κανονισμού, εξετάστηκε κατά πόσον η σοβαρή ζημία που υπέστη ο κλάδος παραγωγής της Ένωσης προκλήθηκε από τις εισαγωγές σε τιμές ντάμπινγκ από την οικεία χώρα. Επίσης, εξετάστηκαν διάφοροι άλλοι γνωστοί παράγοντες, εκτός των εισαγωγών σε τιμές ντάμπινγκ, που ίσως να προκάλεσαν ζημία στον κλάδο παραγωγής της Ένωσης, ώστε να εξασφαλιστεί ότι η όποια προκληθείσα από αυτούς τους παράγοντες ζημία δεν αποδόθηκε στις εισαγωγές σε τιμές ντάμπινγκ. 2. Επιπτώσεις των εισαγωγών από τις ΗΠΑ 2.1. Γενικά (89) Υπάρχει μια καθαρή χρονική σύμπτωση μεταξύ της αύξησης των εισαγωγών σε τιμές ντάμπινγκ από το 2007 έως την ΠΕ και της παράλληλης απώλειας μεριδίου αγοράς από τον κλάδο παραγωγής της Ένωσης κατά την ίδια περίοδο. Από την έρευνα διαπιστώθηκε επίσης η ύπαρξη αρνητικών επιπτώσεων ως προς τις τιμές από τις εισαγωγές σε τιμές ντάμπινγκ, οι οποίες διαρκώς υπολείπονταν των τιμών του κλάδου παραγωγής της Ένωσης και κατά συνέπεια πίεσαν προς τα κάτω την κερδοφορία του. (90) Ορισμένα μέρη υποστήριξαν ότι η αύξηση στις εισαγωγές αντικαθιστούσε απλώς τις εισαγωγές που γίνονταν προηγουμένως από άλλες εισαγωγικές χώρες και/ή λόγω της αυξανόμενης ζήτησης στην αγορά της ΕΕ. Ωστόσο, ούτε τα στοιχεία για τις εισαγωγές (βλ. πίνακα 2) ούτε τα στοιχεία για την κατανάλωση (βλ. πίνακα 1) μπορούν να επιβεβαιώσουν αυτό τον ισχυρισμό. Σ' αυτό το πλαίσιο υπενθυμίζεται ότι, όπως αναφέρθηκε και στην αιτιολογική σκέψη 43, η κατανάλωση ήταν μάλλον σταθερή και παρουσίασε ακόμα και μια ελαφρά μείωση κατά την υπό εξέταση περίοδο, ενώ οι εισαγωγές από τις ΗΠΑ αυξήθηκαν κατά 48 %. 3. Επίδραση άλλων παραγόντων 3.1. Επιπτώσεις των εισαγωγών από άλλες τρίτες χώρες 3.1.1. Επιπτώσεις των εισαγωγών από τη Σαουδική Αραβία (91) Ορισμένα ενδιαφερόμενα μέρη υποστήριξαν ότι οι εισαγωγές VAM από τη Σαουδική Αραβία είναι η αιτία της ζημίας που υπέστη ο κλάδος παραγωγής της Ένωσης. (92) Η Σαουδική Αραβία είναι όντως, όπως αναφέρθηκε στην αιτιολογική σκέψη 53 ανωτέρω, η δεύτερη μεγαλύτερη εξαγωγός χώρα VAM στην Ένωση μετά τις ΗΠΑ. Οι εισαγωγές από τη Σαουδική Αραβία εισήλθαν στην αγορά μόλις κατά τη διάρκεια της ΠΕ. (93) Τα στοιχεία της Eurostat που παρουσιάζονται στον πίνακα 11 κατωτέρω δείχνουν τις τιμές των εισαγωγών από τη Σαουδική Αραβία και άλλες τρίτες χώρες. Πίνακας 11 Τιμή πώλησης των εξαγωγών από άλλες τρίτες χώρες ευρώ/μ.τ. 2007 2008 2009 ΠΕ Σαουδική Αραβία μ.δ. μ.δ. μ.δ. 636 (Δείκτης ΠΕ = 100) 0 0 0 100 Άλλες 878 919 473 633 (Δείκτης 2007 = 100) 100 105 54 72 (94) Ο πίνακας δείχνει ότι η μέση τιμή των εισαγωγών από τη Σαουδική Αραβία στα 636 ευρώ ήταν συγκρίσιμη με τη μέση τιμή των εισαγωγών από άλλες τρίτες χώρες που διαμορφώθηκε στα 633 ευρώ, ενώ και οι δύο τιμές ήταν κατά 11 % υψηλότερες από τη μέση τιμή των ΗΠΑ που διαμορφώθηκε στα 573 ευρώ. (95) Το γεγονός ότι οι Σαουδάραβες κινούνται στην ίδια κατηγορία τιμών με άλλους εισαγωγείς και έχουν σημαντική διαφορά τιμής σε σύγκριση με τις εξαγωγές των ΗΠΑ δείχνει ότι οι Σαουδάραβες παραγωγοί-εξαγωγείς συμπεριφέρονται διαφορετικά από αυτούς των ΗΠΑ όσον αφορά τον καθορισμό της τιμής και όσον αφορά τις πιθανές επιπτώσεις στους παραγωγούς της Ένωσης. (96) Λόγω των ανωτέρω, μπορεί να συναχθεί προσωρινά το συμπέρασμα ότι οι εισαγωγές από τη Σαουδική Αραβία δεν διασπούν την αιτιώδη συνάφεια μεταξύ των εισαγωγών σε τιμές ντάμπινγκ από τις ΗΠΑ και της ζημίας που υπέστη ο κλάδος παραγωγής της Ένωσης. 3.2. Επιπτώσεις της οικονομικής κρίσης (97) Ορισμένα ενδιαφερόμενα μέρη υποστήριξαν ότι η μείωση της παραγωγής και του όγκου των πωλήσεων του κλάδου παραγωγής της Ένωσης πρέπει να αποδοθεί στη μειούμενη κατανάλωση. Τα εν λόγω μέρη υποστήριξαν επίσης ότι η πτωτική τάση στις μέσες τιμές πώλησης οφειλόταν στην παγκόσμια οικονομική κρίση. (98) Άλλα ενδιαφερόμενα μέρη υποστήριξαν ότι κατά τη διάρκεια της οικονομικής κρίσης όλοι οι παραγωγοί πετροχημικών προϊόντων, συμπεριλαμβανομένων των παραγωγών VAM, υπέστησαν σοβαρές ζημίες και ότι επομένως οι ζημίες που υπέστη ο κλάδος παραγωγής της Ένωσης δεν πρέπει να αποδοθούν στις εισαγωγές σε τιμές ντάμπινγκ από την οικεία χώρα. (99) Ωστόσο, η παρούσα έρευνα, όπως αναφέρθηκε στις αιτιολογικές σκέψεις 41 έως 43, έδειξε ότι η μείωση της κατανάλωσης στην ελεύθερη αγορά της Ένωσης ήταν αμελητέα κατά τη διάρκεια της υπό εξέταση περιόδου. Ως εκ τούτου, οι επιπτώσεις της οικονομικής κρίσης από την άποψη της μείωσης της κατανάλωσης δεν μπορεί να ήταν υπεύθυνες για τη δραματική μείωση του όγκου των πωλήσεων, όπως εκτέθηκε στις αιτιολογικές σκέψεις 62 έως 64. (100) Η ανάλυση των στοιχείων κερδοφορίας της ελεύθερης αγοράς του κλάδου παραγωγής της Ένωσης έδειξε ότι η επιχειρηματική δραστηριότητα στον τομέα του VAM υπέστη σημαντικές ζημίες σε σύγκριση με άλλα παρόμοια μεταποιημένα χημικά προϊόντα. Επί πλέον, η κερδοφορία αυτών των άλλων προϊόντων παρουσίασε ανάκαμψη μετά την κρίση, ενώ στον τομέα του VAM συνέχισε να επιδεινώνεται. Αυτό οδηγεί στο προσωρινό συμπέρασμα ότι ενώ ο τομέας του VAM είχε τη μεγαλύτερη πιθανότητα να επηρεαστεί από την οικονομική κρίση, πρέπει να γίνει διάκριση μεταξύ αυτού του τομέα και άλλων τομέων πετροχημικών προϊόντων λόγω των συνεχών ζημιών που υπέστη ο καταγγέλλων και εξακολούθησε να υφίσταται και μετά την κρίση, γεγονός που συνδέεται άμεσα με τις εισαγωγές σε χαμηλές τιμές από τις ΗΠΑ. Συνεπώς, ο ισχυρισμός απορρίπτεται προσωρινά. (101) Βάσει των ανωτέρω, συνάγεται προσωρινά το συμπέρασμα ότι η οικονομική κρίση δεν συνέβαλε στη ζημία που υπέστη ο κλάδος παραγωγής της Ένωσης σε βαθμό που να διασπά την αιτιώδη συνάφεια μεταξύ της ζημίας που υπέστη ο κλάδος παραγωγής της Ένωσης και των εισαγωγών σε τιμές ντάμπινγκ από τις ΗΠΑ. 3.3. Αυτοπροκληθείσα ζημία (102) Μερικά ενδιαφερόμενα μέρη υποστήριξαν ότι ο καταγγέλλων είχε συμβάλει στην επισφαλή κατάσταση στην οποία περιήλθε με την εγκατάσταση πρόσθετης παραγωγικής ικανότητας κατά τη διάρκεια της οικονομικής ύφεσης. Υποστηρίχθηκε ότι η όποια μείωση των πωλήσεων και των κερδών προκλήθηκε επομένως από τον συνδυασμό της ύφεσης και των ατυχών επιχειρηματικών αποφάσεων που έλαβε ο καταγγέλλων. (103) Μερικά ενδιαφερόμενα μέρη υποστήριξαν επίσης ότι η κύρια αιτία της ζημίας είναι η τεχνολογία που χρησιμοποιεί στη μονάδα του ο καταγγέλλων. Κατά την υπό εξέταση περίοδο ο καταγγέλλων αντιμετώπισε αρκετές διακοπές λειτουργίας και καταστάσεις ανωτέρας βίας, και υποστηρίχθηκε ότι η μείωση των πωλήσεων του καταγγέλλοντα πρέπει να αποδοθεί στις πολυάριθμες διακοπές και όχι στις εισαγωγές σε τιμές ντάμπινγκ από τις ΗΠΑ. Παρόμοια επιχειρήματα διατυπώθηκαν σε σχέση με την κερδοφορία του καταγγέλλοντα. (104) Όσον αφορά τον ισχυρισμό ότι ο καταγγέλλων δεν έπρεπε να επεκτείνει την παραγωγική ικανότητα κατά τη διάρκεια της παγκόσμιας οικονομικής κάμψης, υπενθυμίζεται ότι ο καταγγέλλων δεν προμηθεύτηκε νέα μηχανήματα που αύξησαν την παραγωγική ικανότητα, αλλά απλώς αναβάθμισε την παραγωγική του ικανότητα μέσα από τη βελτιστοποίηση των υφιστάμενων διεργασιών. Αυτή η κίνηση πρέπει να θεωρηθεί ως μια λογική επιχειρηματική απόφαση σε μια αγορά όπου η συνολική κατανάλωση είναι σταθερή αλλά οι πωλήσεις παρουσιάζουν πτώση λόγω του ανταγωνισμού από τις εισαγωγές σε χαμηλές τιμές. Συνεπώς, αυτός ο ισχυρισμός απορρίπτεται προσωρινά. (105) Όσον αφορά τον ισχυρισμό ότι οι διακοπές λειτουργίας που προκλήθηκαν λόγω τεχνικών προβλημάτων του καταγγέλλοντα είναι η αιτία της ζημίας που υπέστη ο καταγγέλλων, η έρευνα έδειξε ότι η παραγωγική διεργασία για το VAM απαιτεί κυκλική συντήρηση και κλείσιμο της μονάδας ανά τακτά, προγραμματισμένα χρονικά διαστήματα. Ως εκ τούτου, οι τρεις από τις πέντε διακοπές λειτουργίας πρέπει να θεωρηθούν μέρος της κανονικής λειτουργίας της μονάδας VAM. (106) Επί πλέον, διαπιστώθηκε ότι και οι τρεις προγραμματισμένες διακοπές έγιναν βάσει συνειδητών αποφάσεων του καταγγέλλοντα για διακοπή της παραγωγής σε χρονικές στιγμές κατά τις οποίες η πίεση πάνω στις τιμές που προκλήθηκε από τις εισαγωγές σε τιμές ντάμπινγκ ήταν τόσο μεγάλη που ο καταγγέλλων δεν ήταν σε θέση να παραδίδει προϊόν σε βιώσιμα επίπεδα τιμών. Κατά τη διάρκεια αυτών των διακοπών, ο καταγγέλλων είχε επαρκείς ποσότητες αποθεμάτων για να παραδώσει τους ζητούμενους μικρούς όγκους, οι οποίοι είχαν συμφωνηθεί με σύμβαση ή είχαν αγοραστεί με άμεση πώληση μικρών ποσοτήτων. Επί πλέον, η μείωση των επιπέδων των αποθεμάτων, όπως αναφέρθηκε στην αιτιολογική σκέψη 72, επιβεβαιώνει ότι κατά τη διάρκεια της υπό εξέταση περιόδου πραγματοποιούνταν συνεχείς παραδόσεις προϊόντων. (107) Βάσει των προαναφερθέντων, διαπιστώθηκε ότι οι συνολικές επιπτώσεις από τις διακοπές λειτουργίας του καταγγέλλοντα δεν ήταν τέτοιας έκτασης που να διασπούν την αιτιώδη συνάφεια. Ως εκ τούτου, απορρίφθηκαν τα επιχειρήματα που επικαλέστηκαν τα ενδιαφερόμενα μέρη όσον αφορά την αυτοπροκληθείσα ζημία. 3.4. Πρόσβαση στην πρώτη ύλη: το φυσικό ανταγωνιστικό πλεονέκτημα των παραγωγών της οικείας χώρας (108) Αρκετά ενδιαφερόμενα μέρη υποστήριξαν ότι εκείνο που πρέπει να θεωρηθεί ως μία από τις κύριες πηγές των προβλημάτων του καταγγέλλοντα είναι η εξάρτησή του από τον εξωτερικό εφοδιασμό σε πρώτη ύλη παρά οι εισαγωγές σε τιμές ντάμπινγκ. Υποστηρίχθηκε επίσης ότι οι εξαγωγείς των ΗΠΑ έχουν ένα φυσικό ανταγωνιστικό πλεονέκτημα, αφού έχουν πρόσβαση σε φθηνότερες πρώτες ύλες, δηλαδή αιθυλένιο και οξικό οξύ. (109) Ως προς τα φερόμενα προβλήματα των πηγών πρώτης ύλης που είναι διαθέσιμες στον καταγγέλλοντα, το επιχείρημα που εκτέθηκε ανωτέρω δεν μπορεί να γίνει δεκτό διότι διαπιστώθηκε ότι και ο καταγγέλλων επωφελείται από διαύλους προτιμησιακής διοχέτευσης, από ύλες που προέρχονται από την επιτόπια μονάδα του προμηθευτή του, καθώς και από μια άλλη εταιρεία του ίδιου ομίλου. Κατά συνέπεια, οι τιμές των κύριων πρώτων υλών ήταν έτσι συγκρίσιμες με τις τιμές που ήταν διαθέσιμες στην αγορά της οικείας χώρας. (110) Επομένως συμπεραίνεται ότι, αν και οι γενικές τιμές της κύριας πρώτης ύλης που χρησιμοποιείται για την παραγωγή VAM όντως μπορεί να ήταν χαμηλότερες στις ΗΠΑ απ' ό,τι στην αγορά της Ένωσης, το γεγονός αυτό δεν είχε επιπτώσεις στα στοιχεία κόστους του καταγγέλλοντα. (111) Το γεγονός ότι η διαφορά τιμής της πρώτης ύλης μπορούσε να επιδράσει μόνο εν μέρει στα ζητήματα που αντιμετώπιζε ο καταγγέλλων υποστηρίχθηκε περαιτέρω από το γεγονός ότι καταγράφηκαν αισθητά καλύτερα στοιχεία κερδοφορίας για άλλα προϊόντα που παρήγαγε ο καταγγέλλων και περιείχαν τις ίδιες πρώτες ύλες. (112) Βάσει των ανωτέρω, συνάγεται προσωρινά το συμπέρασμα ότι οι επιπτώσεις των τιμών των πρώτων υλών δεν είχαν τέτοια έκταση ώστε να διασπάσουν την αιτιώδη συνάφεια μεταξύ των εισαγωγών σε τιμές ντάμπινγκ από τις ΗΠΑ και της σοβαρής ζημίας που υπέστη ο κλάδος παραγωγής της Ένωσης. 4. Συμπέρασμα σχετικά με την αιτιώδη συνάφεια (113) Συνάχθηκε λοιπόν το συμπέρασμα ότι υπάρχει αιτιώδης συνάφεια μεταξύ της ζημίας που υπέστη ο κλάδος παραγωγής της Ένωσης και των εισαγωγών σε τιμές ντάμπινγκ από τις ΗΠΑ. Αναλύθηκαν και άλλες πιθανές αιτίες ζημίας, δηλαδή οι επιπτώσεις των εισαγωγών από άλλες τρίτες χώρες, οι επιπτώσεις της οικονομικής κρίσης, το φυσικό ανταγωνιστικό πλεονέκτημα των παραγωγών-εξαγωγέων ως προς την πρώτη ύλη και η αυτοπροκληθείσα ζημία, αλλά καμία εξ αυτών δεν είχε τέτοιο αντίκτυπο στην κατάσταση του κλάδου παραγωγής της Ένωσης που να διασπά την αιτιώδη συνάφεια μεταξύ των εισαγωγών σε τιμές ντάμπινγκ από τις ΗΠΑ και της σοβαρής ζημίας που υπέστη ο κλάδος παραγωγής της Ένωσης. (114) Με βάση την ανωτέρω ανάλυση των επιπτώσεων όλων των γνωστών παραγόντων στην κατάσταση του κλάδου παραγωγής της Ένωσης, συνάχθηκε επομένως προσωρινά το συμπέρασμα ότι υπάρχει αιτιώδης συνάφεια μεταξύ των εισαγωγών σε τιμές ντάμπινγκ από τις ΗΠΑ και της σοβαρής ζημίας που υπέστη ο κλάδος παραγωγής της Ένωσης κατά τη διάρκεια της ΠΕ. ΣΤ. ΣΥΜΦΕΡΟΝ ΤΗΣ ΕΝΩΣΗΣ 1. Συμφέρον του κλάδου παραγωγής της Ένωσης (115) Η έρευνα έδειξε ότι ο κλάδος παραγωγής της Ένωσης υφίσταται σοβαρή ζημία εξαιτίας των επιπτώσεων από τις εισαγωγές σε τιμές ντάμπινγκ που υπολείπονται των δικών του τιμών, όπως περιγράφηκε λεπτομερώς στην αιτιολογική σκέψη 48 και επόμενες. (116) Ο κλάδος παραγωγής της Ένωσης κάνει επενδύσεις για να βελτιώσει την αποδοτικότητά του και σταδιακά εξορθολογίζει την παραγωγική διεργασία του. Εύλογα αναμένεται ότι τα μέτρα θα εμποδίσουν τη συνέχιση του αθέμιτου ανταγωνισμού από τις εισαγωγές με ντάμπινγκ σε χαμηλές τιμές και συνεπώς θα δώσουν τη δυνατότητα για ανάκαμψη του κλάδου παραγωγής της Ένωσης. (117) Από την άλλη πλευρά, εάν δεν επιβληθούν μέτρα, η τρέχουσα οικονομική κατάσταση και κερδοφορία του κλάδου παραγωγής της Ένωσης, όπως αναλύθηκαν με την παρούσα έρευνα στην αιτιολογική σκέψη 54 και επόμενες, δεν είναι αρκετά ισχυρές για να αντέξουν περισσότερο στην πίεση που ασκούν οι εισαγωγές σε τιμές ντάμπινγκ. Οι συνέπειες είναι πιθανό να οδηγήσουν στη διακοπή ή στη σημαντική μείωση της παραγωγής του κλάδου της Ένωσης για την ελεύθερη αγορά. (118) Βάσει της ανωτέρω ανάλυσης, αναμένεται ότι ο κλάδος παραγωγής της Ένωσης θα ωφεληθεί από την επιβολή προσωρινών μέτρων. 2. Συμφέρον των εισαγωγέων (119) Η Επιτροπή έστειλε ερωτηματολόγια στους δύο γνωστούς μη συνδεδεμένους εισαγωγείς που αναγγέλθηκαν εντός της προθεσμίας που ορίστηκε στην ανακοίνωση για την έναρξη της διαδικασίας. (120) Η έρευνα έδειξε ότι υπολογίσιμο μέρος του συνολικού κύκλου εργασιών του σχετίζεται με το υπό εξέταση προϊόν. (121) Αναλύθηκαν οι επιπτώσεις των δασμών στην κερδοφορία του εισαγωγέα. Η ανάλυση έδειξε ότι το κέρδος και το περιθώριο κέρδους επί των εισαγωγών του είναι τέτοια ώστε η επιβολή μέτρων μπορεί όντως να έχει ως αποτέλεσμα τη μείωση της κερδοφορίας του. Συνεπώς, από την άποψη του κόστους, εάν επιβληθούν μέτρα, τα μέτρα αυτά θα έχουν κατά πάσα πιθανότητα κάποια επίπτωση στην επιχειρηματική δραστηριότητα του εισαγωγέα. Ωστόσο, ο εισαγωγέας επιβεβαίωσε ότι θα μπορέσει να μετακυλήσει τουλάχιστον ένα μέρος της αύξησης του κόστους στους πελάτες του, έχοντας υπόψη την τρέχουσα κατάσταση της αγοράς, όπου η ζήτηση αναμένεται να παραμείνει σταθερή. Επί πλέον, η έρευνα έδειξε ότι ο εισαγωγέας έχει τη δυνατότητα να προμηθεύεται το προϊόν στρεφόμενος σε παραγωγούς που δεν υπόκεινται στον δασμό, όπως είναι οι εξαγωγείς της Ταϊβάν ή οι παραγωγοί της Ένωσης. (122) Βάσει των ανωτέρω, συνάγεται το συμπέρασμα ότι η επίπτωση πάνω στους εισαγωγείς από την επιβολή μέτρων θα είναι περιορισμένη. 3. Συμφέρον των χρηστών (123) Οι χρήστες έδειξαν έντονο ενδιαφέρον για τη συγκεκριμένη υπόθεση. Στο πλαίσιο της έρευνας συνεργάστηκαν δώδεκα χρήστες. Σε δύο εξ αυτών έγινε έλεγχος με βάση τον όγκο των εισαγωγών τους από την οικεία χώρα. Οι εταιρείες αυτές είναι εγκατεστημένες σε ολόκληρη την Ένωση και έχουν παρουσία στον κλάδο των βιομηχανικών εφαρμογών όπως είναι τα επιχρίσματα, τα χρώματα και οι κόλλες. (124) Οι εισαγωγές των συνεργαζόμενων χρηστών αποτελούν περίπου το ένα τρίτο των συνολικών εισαγωγών από τις ΗΠΑ, με βάση στοιχεία της Eurostat. Η έρευνα έδειξε ότι το 30 % των αγορών VAM από τους συνεργαζόμενους χρήστες γίνονται από τις ΗΠΑ και το 57 % γίνονται από την ΕΕ. (125) Η έρευνα έδειξε ότι το VAM αντιπροσώπευε, κατά μέσο όρο, περίπου το ένα τρίτο του κόστους παραγωγής των δύο ελεγχθέντων χρηστών. (126) Μερικοί χρήστες υποστήριξαν ότι η επιβολή μέτρων θα αυξήσει το κόστος παραγωγής τους και ότι θα είναι δύσκολο να μετακυλήσουν αυτή την αύξηση του κόστους στους πελάτες τους λόγω του σκληρού ανταγωνισμού τιμών στην αγορά. Ισχυρίστηκαν ότι αυτή η δυσκολία μπορεί να οδηγήσει είτε σε μείωση του μεριδίου αγοράς των χρηστών προς όφελος των ανταγωνιστών τους που εδρεύουν εκτός Ένωσης, είτε σε μεταστροφή από την τρέχουσα παραγωγική διεργασία τους σε άλλες διεργασίες που δεν απαιτούν χρήση του υπό εξέταση προϊόντος. Ισχυρίστηκαν επίσης ότι η τελική επίπτωση των μέτρων θα είναι η σημαντική μείωση των περιθωρίων κέρδους των χρηστών. (127) Δύο εξ αυτών των χρηστών ισχυρίστηκαν ότι τα μειωμένα περιθώρια κέρδους θα οδηγήσουν σε λιγότερες επενδύσεις στην παραγωγή τους και ότι, κατά συνέπεια, θα υπάρξει επίπτωση στην απασχόληση. (128) Όσον αφορά τον ισχυρισμό για τη μείωση του περιθωρίου κέρδους, με βάση τα επίπεδα υγιούς κερδοφορίας των χρηστών, αναμένεται ότι, εάν οι χρήστες δεν μπορέσουν να μετακυλήσουν την αύξηση του κόστους στους πελάτες τους, η επιβολή δασμών θα μειώσει ελάχιστα τα περιθώρια του κέρδους τους. Ως εκ τούτου, είναι πιθανό οι επενδύσεις στην παραγωγή να μην διαταραχθούν και να μην υπάρξει καμία σημαντική δυσμενής επίδραση στην απασχόληση. Βάσει των ανωτέρω, ο ισχυρισμός απορρίπτεται. (129) Όσον αφορά τον ισχυρισμό ότι τα μέτρα επί των εισαγωγών τού υπό εξέταση προϊόντος θα βλάψουν την ανταγωνιστικότητα των χρηστών της Ένωσης επειδή θα αυξήσουν το κόστος παραγωγής τους και θα ευνοήσουν τις εισαγωγές προϊόντων επόμενων σταδίων από άλλες τρίτες χώρες, υπενθυμίζεται ότι οι δασμοί δεν έχουν σκοπό να σταματήσουν τις εισαγωγές και ότι το επίπεδο των μέτρων δεν είναι τέτοιο που να εμποδίζει τους χρήστες να προμηθεύονται το προϊόν από τις ΗΠΑ. Σκοπός των δασμών αντιντάμπινγκ είναι η αποκατάσταση ίσων όρων ανταγωνισμού στην αγορά της Ένωσης για το υπό εξέταση προϊόν. Βάσει των ανωτέρω και με δεδομένο ότι μόνο το ένα τρίτο της κατανάλωσης VAM από τους χρήστες αφορά προϊόν καταγωγής ΗΠΑ, ο ισχυρισμός απορρίπτεται. (130) Εκτός από τα ανωτέρω, πρέπει επίσης να υπογραμμιστεί ότι πολλοί χρήστες ανέφεραν ότι, λόγω του ανεπαρκούς αριθμού πηγών VAM, ο επαρκής εφοδιασμός με VAM καταγωγής Ένωσης αποτελεί προτεραιότητα. Από αυτή την άποψη, υπενθυμίζεται ότι η έρευνα έδειξε ότι ο κλάδος παραγωγής της Ένωσης είναι πιθανό έως και να διακόψει τον εφοδιασμό με VAM της ελεύθερης αγοράς εάν δεν επιβληθούν μέτρα. Σε σχέση με τη διαφοροποίηση του εφοδιασμού, η επιβολή μέτρων θα είναι επομένως προς όφελος και των χρηστών της Ένωσης. (131) Βάσει των ανωτέρω, συνάγεται προσωρινά το συμπέρασμα ότι οι όποιες αρνητικές επιπτώσεις πάνω στους χρήστες από την επιβολή μέτρων θα είναι περιορισμένη. 4. Συμπέρασμα σχετικά με το συμφέρον της Ένωσης (132) Βάσει των ανωτέρω, συνάγεται προσωρινά το συμπέρασμα ότι, βάσει των διαθέσιμων στοιχείων για το συμφέρον της Ένωσης, δεν μπορεί να εξαχθεί με σαφήνεια το συμπέρασμα ότι η επιβολή προσωρινών μέτρων επί των εισαγωγών οξικού βινυλίου καταγωγής ΗΠΑ δεν θα είναι προς το συμφέρον της Ένωσης. Ζ. ΠΡΟΤΑΣΗ ΓΙΑ ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ (133) Με βάση τα συμπεράσματα που εξάχθηκαν ανωτέρω όσον αφορά το ντάμπινγκ, τη ζημία, την αιτιώδη συνάφεια και το συμφέρον της Ένωσης, πρέπει να επιβληθούν προσωρινά μέτρα αντιντάμπινγκ ώστε να αποτραπεί η περαιτέρω ζημία σε βάρος του κλάδου παραγωγής της Ένωσης από τις εισαγωγές σε τιμές ντάμπινγκ. 1. Επίπεδο εξάλειψης της ζημίας (134) Για τον καθορισμό του επιπέδου των μέτρων αυτών, ελήφθησαν υπόψη τα περιθώρια ντάμπινγκ που διαπιστώθηκαν και το ποσό του δασμού που απαιτείται για την εξάλειψη της ζημίας που υπέστη ο κλάδος παραγωγής της Ένωσης. (135) Κατά τον υπολογισμό του ποσού του δασμού που απαιτείται για την εξάλειψη των επιπτώσεων του ζημιογόνου ντάμπινγκ, κρίθηκε ότι τα μέτρα πρέπει να επιτρέψουν στον κλάδο παραγωγής της Ένωσης να καλύψει το κόστος παραγωγής και να πραγματοποιήσει κέρδος προ φόρων το οποίο μπορεί λογικά να επιτευχθεί από μια βιομηχανία αυτού του τύπου στον εν λόγω τομέα υπό κανονικές συνθήκες ανταγωνισμού, δηλαδή χωρίς εισαγωγές σε τιμές ντάμπινγκ, από τις πωλήσεις του ομοειδούς προϊόντος στην Ένωση. (136) Συνεπώς, το επίπεδο εξάλειψης της ζημίας υπολογίστηκε βάσει σύγκρισης της μέσης τιμής των εισαγωγών σε τιμές ντάμπινγκ με την τιμή στόχου του κλάδου παραγωγής της Ένωσης. Η τιμή στόχου καθορίστηκε με την πρόσθεση του στοχευόμενου περιθωρίου κέρδους στα κόστη παραγωγής του κλάδου παραγωγής της Ένωσης. Το στοχευόμενο περιθώριο κέρδους καθορίστηκε προσωρινά στο επίπεδο του 9,9 %. Αυτό το περιθώριο κέρδους καθορίστηκε με αναφορά στην κερδοφορία βάσει της μέσης απόδοσης (μετρημένης ως λειτουργικά κέρδη EBITDA/πωλήσεις) που πέτυχαν κατά την περίοδο 2007-2009 οι πετροχημικές εταιρείες που δραστηριοποιούνται σε τομέα παρόμοιο με αυτόν του VAM. (137) Τα περιθώρια υποτιμολόγησης των πωλήσεων που προέκυψαν υπερβαίνουν το 30 %. 2. Προσωρινά μέτρα (138) Με βάση τα ανωτέρω, και σύμφωνα με το άρθρο 7 παράγραφος 2 του βασικού κανονισμού, κρίνεται ότι τα προσωρινά μέτρα αντιντάμπινγκ πρέπει να επιβληθούν στις εισαγωγές που κατάγονται από την οικεία χώρα στο επίπεδο του χαμηλότερου περιθωρίου ζημίας και ντάμπινγκ, σύμφωνα με τον κανόνα του χαμηλότερου δασμού. Στην προκειμένη περίπτωση, ο δασμολογικός συντελεστής πρέπει επομένως να καθοριστεί στο επίπεδο των διαπιστωθέντων περιθωρίων ντάμπινγκ. (139) Οι χωριστοί για κάθε εταιρεία δασμολογικοί συντελεστές αντιντάμπινγκ που προσδιορίζονται στον παρόντα κανονισμό καθορίστηκαν βάσει των διαπιστώσεων της παρούσας έρευνας. Συνεπώς, αντικατοπτρίζουν την κατάσταση που διαπιστώθηκε κατά τη διάρκεια της έρευνας όσον αφορά τις εν λόγω εταιρείες. Επομένως, αυτοί οι δασμολογικοί συντελεστές (σε αντίθεση με τον δασμό που επιβάλλεται σε επίπεδο χώρας και εφαρμόζεται σε «όλες τις άλλες εταιρείες») εφαρμόζονται αποκλειστικά στις εισαγωγές προϊόντων καταγωγής Ηνωμένων Πολιτειών της Αμερικής τα οποία παράγονται από τις εταιρείες και, άρα, από τις αναφερόμενες συγκεκριμένες νομικές οντότητες. Τα εισαγόμενα προϊόντα που παράγονται από κάθε άλλη εταιρεία η οποία δεν αναφέρεται ρητώς στο διατακτικό του παρόντος κανονισμού, συμπεριλαμβανομένων των νομικών προσώπων που συνδέονται με τις εταιρείες που αναφέρονται ρητώς, δεν μπορούν να επωφεληθούν από τους εν λόγω συντελεστές και υπόκεινται στον δασμολογικό συντελεστή που ισχύει για «όλες τις άλλες εταιρείες». (140) Οποιοδήποτε αίτημα σχετικά με την εφαρμογή των εν λόγω χωριστών για κάθε εταιρεία δασμολογικών συντελεστών αντιντάμπινγκ (π.χ. μετά την αλλαγή της επωνυμίας της επιχείρησης ή μετά τη δημιουργία νέας επιχείρησης παραγωγής ή πωλήσεων) πρέπει να απευθύνεται αμέσως στην Επιτροπή (3) μαζί με όλες τις σχετικές πληροφορίες, ιδίως δε οποιαδήποτε αλλαγή των δραστηριοτήτων της εταιρείας που σχετίζεται με την παραγωγή ή τις εγχώριες και εξαγωγικές πωλήσεις, όπως π.χ. αλλαγή της επωνυμίας ή αλλαγή στις επιχειρήσεις παραγωγής και πωλήσεων. Η Επιτροπή, εάν το κρίνει σκόπιμο, και κατόπιν διαβουλεύσεων με τη συμβουλευτική επιτροπή, θα τροποποιήσει ανάλογα τον κανονισμό, επικαιροποιώντας τον κατάλογο των εταιρειών οι οποίες υποβάλλονται σε χωριστό δασμολογικό συντελεστή. (141) Βάσει των ανωτέρω, οι προτεινόμενοι δασμολογικοί συντελεστές αντιντάμπινγκ, εκφρασμένοι σε τιμή CIF στα σύνορα της Ένωσης, έχουν προσωρινά ως εξής: Εταιρεία Περιθώριο ντάμπινγκ Περιθώριο ζημίας Προσωρινοί δασμολογικοί συντελεστές Celanese Ltd. 12,1 % 38,4 % 12,1 % LyondellBasell Acetyls, LLC 13 % 65,8 % 13 % The Dow Chemical Company 13,8 % 66,2 % 13,8 % Όλες οι άλλες εταιρείες 13,8 % 66,2 % 13,8 % Η. ΓΝΩΣΤΟΠΟΙΗΣΗ (142) Για λόγους χρηστής διοίκησης, πρέπει να ταχθεί προθεσμία εντός της οποίας τα ενδιαφερόμενα μέρη που αναγγέλθηκαν εντός της προθεσμίας που καθοριζόταν στην ανακοίνωση για την έναρξη διαδικασίας θα μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επί πλέον, πρέπει να αναφερθεί ότι τα διατυπωθέντα πορίσματα σχετικά με την επιβολή δασμών αντιντάμπινγκ για τους σκοπούς του παρόντος κανονισμού είναι προσωρινά και ίσως χρειαστεί να επανεξεταστούν για να εξαχθούν τυχόν οριστικά συμπεράσματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται προσωρινός δασμός αντιντάμπινγκ στις εισαγωγές οξικού βινυλίου καταγωγής Ηνωμένων Πολιτειών της Αμερικής, το οποίο υπάγεται επί του παρόντος στον κωδικό ΣΟ 2915 32 00. 2. Ο συντελεστής του προσωρινού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την καταβολή δασμού, για το προϊόν που περιγράφεται στην παράγραφο 1 και παράγεται από τις εταιρείες που αναφέρονται κατωτέρω, καθορίζεται ως εξής: Εταιρεία Δασμός αντιντάμπινγκ Πρόσθετος κωδικός TARIC Celanese Ltd. 12,1 % B233 LyondellBasell Acetyls, LLC 13 % B234 The Dow Chemical Company 13,8 % B235 Όλες οι άλλες εταιρείες 13,8 % B999 3. Η θέση σε ελεύθερη κυκλοφορία στην Ένωση του προϊόντος που αναφέρεται στην παράγραφο 1 εξαρτάται από την παροχή εγγύησης ισόποσης με τον προσωρινό δασμό. 4. Εφαρμόζονται οι ισχύουσες διατάξεις για τους τελωνειακούς δασμούς, εκτός εάν άλλως ορίζεται. Άρθρο 2 Με την επιφύλαξη του άρθρου 20 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να ζητήσουν τη γνωστοποίηση των ουσιωδών πραγματικών περιστατικών και των εκτιμήσεων βάσει των οποίων εκδόθηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού. Σύμφωνα με το άρθρο 21 παράγραφος 4 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός ενός μηνός από την ημερομηνία έναρξης ισχύος του. Άρθρο 3 Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 1 του παρόντος κανονισμού εφαρμόζεται για περίοδο έξι μηνών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Αυγούστου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 816/2011 ΤΗΣ ΕΠΙΤΡΟΠΉΣ της 12ης Αυγούστου 2011 για τον καθορισμό των εισαγωγικών δασμών στον τομέα των σιτηρών από τις 16 Αυγούστου 2011 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), Έχοντας υπόψη τον κανονισμό (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (2), και ιδίως το άρθρο 2 παράγραφος 1, Εκτιμώντας τα ακόλουθα: (1) Το άρθρο 136 παράγραφος 1 του κανονισμού (ΕΚ) αριθ. 1234/2007 προβλέπει ότι, για τα προϊόντα που υπάγονται στους κωδικούς ΣΟ 1001 10 00, 1001 90 91, ex 1001 90 99 (μαλακό σιτάρι υψηλής ποιότητας), 1002, ex 1005 εκτός από τα υβρίδια προς σπορά, και ex 1007 εκτός από τα υβρίδια προς σπορά, ο εισαγωγικός δασμός ισούται με την τιμή παρέμβασης που ισχύει για τα προϊόντα αυτά κατά την εισαγωγή τους, προσαυξημένη κατά 55 %, μείον την τιμή εισαγωγής cif που εφαρμόζεται στο συγκεκριμένο φορτίο. Ωστόσο, ο δασμός αυτός δεν επιτρέπεται να υπερβαίνει τον δασμολογικό συντελεστή του κοινού δασμολογίου. (2) Το άρθρο 136 παράγραφος 2 του κανονισμού (ΕΚ) αριθ. 1234/2007 προβλέπει ότι, για τον υπολογισμό του εισαγωγικού δασμού που αναφέρεται στην παράγραφο 1 του εν λόγω άρθρου, καθορίζονται σε τακτικά διαστήματα αντιπροσωπευτικές τιμές εισαγωγής cif για τα προϊόντα αυτά. (3) Σύμφωνα με τις διατάξεις του άρθρου 2 παράγραφος 2 του κανονισμού (ΕΕ) αριθ. 642/2010, η τιμή που πρέπει να λαμβάνεται υπόψη για τον υπολογισμό του εισαγωγικού δασμού για τα προϊόντα που υπάγονται στους κωδικούς ΣΟ 1001 10 00, 1001 90 91, ex 1001 90 99 (μαλακό σιτάρι υψηλής ποιότητας), 1002 00, 1005 10 90, 1005 90 00 και 1007 00 90 είναι η ημερήσια αντιπροσωπευτική τιμή εισαγωγής cif που ορίζεται βάσει της μεθόδου που προβλέπεται στο άρθρο 5 του εν λόγω κανονισμού. (4) Είναι σκόπιμο να καθοριστούν οι εισαγωγικοί δασμοί για την περίοδο από τις 16 Αυγούστου 2011, οι οποίοι θα ισχύουν έως τον εκ νέου καθορισμό τους, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Από τις 16 Αυγούστου 2011, οι εισαγωγικοί δασμοί στον τομέα των σιτηρών οι οποίοι αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007 καθορίζονται στο παράρτημα I του παρόντος κανονισμού βάσει των στοιχείων του παραρτήματος II. Άρθρο 2 Ο παρών κανονισμός αρχίζει να ισχύει στις 16 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 815/2011 ΤΗΣ ΕΠΙΤΡΟΠΉΣ της 12ης Αυγούστου 2011 σχετικά με την τροποποίηση των αντιπροσωπευτικών τιμών και των ποσών των πρόσθετων εισαγωγικών δασμών για ορισμένα προϊόντα του τομέα της ζάχαρης, που ορίζονται στον κανονισμό (ΕΕ) αριθ. 867/2010 για την περίοδο 2010/11 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), Έχοντας υπόψη τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 36 παράγραφος 2 δεύτερο εδάφιο δεύτερη φράση, Εκτιμώντας τα ακόλουθα: (1) Οι αντιπροσωπευτικές τιμές και τα ποσά των πρόσθετων δασμών που εφαρμόζονται κατά την εισαγωγή λευκής ζάχαρης, ακατέργαστης ζάχαρης και ορισμένων σιροπιών για την περίοδο 2010/11 καθορίστηκαν στον κανονισμό (ΕΕ) αριθ. 867/2010 της Επιτροπής (3). Οι εν λόγω τιμές και δασμοί τροποποιήθηκαν τελευταία με τον εκτελεστικό κανονισμό (ΕΕ) αριθ. 782/2011 της Επιτροπής (4). (2) Τα στοιχεία που έχει στη διάθεσή της, επί του παρόντος, η Επιτροπή οδηγούν στην τροποποίηση των εν λόγω ποσών, σύμφωνα με τους κανόνες και τις λεπτομέρειες που προβλέπονται στον κανονισμό (ΕΚ) αριθ. 951/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή των προϊόντων τα οποία αναφέρονται στο άρθρο 36 του κανονισμού (ΕΚ) αριθ. 951/2006, που καθορίστηκαν στον κανονισμό (ΕΕ) αριθ. 867/2010 για την περίοδο 2010/11, τροποποιούνται και αναγράφονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 13 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 814/2011 ΤΗΣ ΕΠΙΤΡΟΠΉΣ της 12ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 13 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2011.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 811/2011 ΤΗΣ ΕΠΙΤΡΟΠΉΣ της 11ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 12 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Αυγούστου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 808/2011 ΤΗΣ ΕΠΙΤΡΟΠΉΣ της 10ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 11 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Αυγούστου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Αυγούστου 2011 για τη σύσταση ομάδας εμπειρογνωμόνων σχετικά με την εμπορία ανθρώπων και για την κατάργηση της απόφασης 2007/675/ΕΚ (2011/502/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Εκτιμώντας τα ακόλουθα: (1) Το άρθρο 67 παράγραφος 3 της Συνθήκης ανέθεσε στην Ευρωπαϊκή Ένωση το καθήκον να εξασφαλίζει υψηλό επίπεδο ασφάλειας σε ένα χώρο ελευθερίας, ασφάλειας και δικαιοσύνης. Ο στόχος αυτός θα επιτευχθεί μέσω της πρόληψης και της καταπολέμησης του εγκλήματος, οργανωμένου ή μη, συμπεριλαμβανομένης της εμπορίας ανθρώπων και των εγκλημάτων εις βάρος των παιδιών. (2) Σύμφωνα με το άρθρο 5 παράγραφος 3 του Χάρτη των Θεμελιωδών Δικαιωμάτων της Ευρωπαϊκής Ένωσης, η εμπορία ανθρώπων απαγορεύεται. (3) Η εμπορία ανθρώπων, σύμφωνα με τον ορισμό της οδηγίας 2011/36/ΕΕ του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της καθώς και για την αντικατάσταση της απόφασης-πλαισίου 2002/629/ΔΕΥ του Συμβουλίου (1), συνιστά σοβαρό έγκλημα που παραβιάζει θεμελιώδη δικαιώματα του ανθρώπου και την ανθρώπινη αξιοπρέπεια και απαιτεί μια πολύπλευρη προσέγγιση που να καλύπτει ολόκληρη την αλυσίδα της εμπορίας, η οποία περιλαμβάνει τις χώρες καταγωγής, διέλευσης και προορισμού. (4) Στις 25 Μαρτίου 2003, με την απόφαση 2003/209/ΕΚ (2), η Επιτροπή αποφάσισε να συγκροτήσει συμβουλευτική ομάδα γνωστή ως «Ομάδα εμπειρογνωμόνων για την εμπορία ανθρώπων». Με την απόφαση 2007/675/ΕΚ (3), η Επιτροπή κατάργησε την απόφαση της 25ης Μαρτίου 2003 και συγκρότησε νέα συμβουλευτική ομάδα, την ομάδα εμπειρογνωμόνων σχετικά με την εμπορία ανθρώπων, η οποία έχει συμβάλει ουσιαστικά στην πρόληψη και την καταπολέμηση της εμπορίας ανθρώπων και βοηθά την Επιτροπή να συγκεντρώνει απόψεις σχετικά με πρωτοβουλίες που συνδέονται με την εμπορία ανθρώπων. Μετά τη λήξη της τριετούς περιόδου ισχύος της απόφασης 2007/675/ΕΚ, η απόφαση αυτή πρέπει να καταργηθεί και να αντικατασταθεί. (5) Με βάση το πολύτιμο έργο που επιτέλεσαν και οι δύο ομάδες εμπειρογνωμόνων από το 2003, το οποίο επέτρεψε στην Επιτροπή να αναπτύξει περαιτέρω την πολιτική της σε αυτόν τον τομέα, και λαμβανομένης υπόψη της αυξανόμενης σημασίας σε παγκόσμια κλίμακα της πολιτικής κατά της εμπορίας ανθρώπων, εξακολουθεί να είναι αναγκαία η ύπαρξη ομάδας εμπειρογνωμόνων. (6) Μια νέα ομάδα εμπειρογνωμόνων θα πρέπει να συνεχίσει την παροχή συμβουλών στην Επιτροπή, λαμβάνοντας υπόψη τις εξελίξεις σε ευρωπαϊκό επίπεδο, στις οποίες περιλαμβάνεται η έκδοση της οδηγίας 2011/36/ΕΕ, ο διορισμός συντονιστή δράσης κατά της εμπορίας, και το Έγγραφο Δράσης για την ενίσχυση της εξωτερικής διάστασης της Ένωσης όσον αφορά τη δράση για την καταπολέμηση της εμπορίας ανθρώπων, της 30ης Νοεμβρίου 2009. (7) Η ομάδα θα πρέπει να απαρτίζεται από δεκαπέντε μέλη που αντιπροσωπεύουν ένα ευρύ φάσμα πραγματογνωμοσύνης ως προς όλες τις πτυχές της πολιτικής για την καταπολέμηση της εμπορίας ανθρώπων και να εξασφαλίζει ισορροπημένη εκπροσώπηση όσον αφορά το θεσμικό υπόβαθρο και τις γεωγραφικές περιοχές. (8) Θα πρέπει να θεσπιστούν κανόνες σχετικά με τη δημοσιοποίηση πληροφοριών από τα μέλη της ομάδας. (9) Η επεξεργασία δεδομένων προσωπικού χαρακτήρα που αφορούν μέλη της ομάδας θα πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4). (10) Η διάρκεια της θητείας των μελών θα πρέπει να ανέρχεται σε τέσσερα έτη και να είναι ανανεώσιμη. (11) Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης της ισχύος της. (12) Η απόφαση 2007/675/ΕΚ θα πρέπει να καταργηθεί, ΑΠΟΦΑΣΙΖΕΙ: Άρθρο 1 Αντικείμενο Συστήνεται με την παρούσα απόφαση η ομάδα εμπειρογνωμόνων σχετικά με την εμπορία ανθρώπων, στο εξής «η ομάδα». Άρθρο 2 Καθήκοντα Τα καθήκοντα της ομάδας είναι (5): α) να παρέχει συμβουλές στην Επιτροπή σε θέματα που σχετίζονται με την εμπορία ανθρώπων και την προστασία των θυμάτων της, εκδίδοντας γραπτές εισηγήσεις, κατά περίπτωση και σε συμφωνία με την Επιτροπή, και να διασφαλίζει μια συνεπή προσέγγιση του θέματος· β) να επικουρεί την Επιτροπή κατά την αξιολόγηση της εξέλιξης της πολιτικής στον τομέα της εμπορίας ανθρώπων σε εθνικό, ευρωπαϊκό και διεθνές επίπεδο· γ) να συνδράμει την Επιτροπή κατά τον προσδιορισμό και τον καθορισμό ενδεχόμενων συναφών μέτρων και δράσεων σε εθνικό, ευρωπαϊκό και διεθνές επίπεδο σε όλο το φάσμα της πολιτικής για την καταπολέμηση της εμπορίας ανθρώπων· δ) να παρέχει βήμα διαλόγου για θέματα που σχετίζονται με την εμπορία ανθρώπων και να προωθεί την ανταλλαγή εμπειριών. Άρθρο 3 Διαβούλευση Η Επιτροπή μπορεί να συμβουλεύεται την ομάδα για κάθε ζήτημα σχετικό με την εμπορία ανθρώπων. Άρθρο 4 Μέλη - Διορισμός 1. Η ομάδα απαρτίζεται από δεκαπέντε μέλη. 2. Τα μέλη της ομάδας είναι πρόσωπα με γνώσεις και πείρα στην πρόληψη και καταπολέμηση της εμπορίας ανθρώπων και την προστασία των θυμάτων της. 3. Η σύνθεση της ομάδας αντανακλά την ισορροπία της πραγματογνωμοσύνης που απαιτείται σε σχέση με τις διάφορες μορφές εμπορίας ανθρώπων καθώς και με τις διάφορες συναφείς πτυχές που περιλαμβάνουν χωρίς να περιορίζονται στα ζητήματα εργασίας, υγειονομικής περίθαλψης, επιβολής του νόμου, μετανάστευσης, στήριξης των θυμάτων, συνεργασίας για την ανάπτυξη, ισότητας των φύλων, προστασίας των παιδιών, θεμελιωδών δικαιωμάτων και εκπαίδευσης. 4. Τα μέλη της ομάδας εμπειρογνωμόνων πρέπει να είναι υπήκοοι κράτους μέλους της Ευρωπαϊκής Ένωσης ή, κατά περίπτωση, υποψήφιας ή δυνάμει υποψήφιας για ένταξη χώρας ή χώρας του Ευρωπαϊκού Οικονομικού Χώρου. 5. Τα μέλη της ομάδας διορίζονται από τον Γενικό Διευθυντή της ΓΔ Εσωτερικών Υποθέσεων μεταξύ των ατόμων που συμμετείχαν στην πρόσκληση υποβολής υποψηφιοτήτων (βλέπε παράρτημα της παρούσας απόφασης). 6. Βάσει της πρόσκλησης για την υποβολή υποψηφιοτήτων, οι υποψήφιοι που κρίθηκαν κατάλληλοι για μέλη της ομάδας αλλά δεν διορίστηκαν, εγγράφονται με τη συγκατάθεσή τους σε εφεδρικό πίνακα. Η Επιτροπή θα χρησιμοποιεί αυτόν τον πίνακα για αντικατάσταση μελών, όταν αυτό είναι απαραίτητο. 7. Τα μέλη διορίζονται υπό την προσωπική τους ιδιότητα για περίοδο τεσσάρων ετών. Ασκούν τα καθήκοντά τους έως την αντικατάστασή τους ή τη λήξη της θητείας τους. Η θητεία τους είναι ανανεώσιμη. 8. Μέλη τα οποία δεν είναι πλέον σε θέση να συμβάλλουν αποτελεσματικά στις εργασίες της ομάδας, παραιτούνται ή δεν πληρούν τους όρους που προβλέπονται στο παρόν άρθρο ή το άρθρο 339 της Συνθήκης, μπορούν να αντικαθίστανται για το υπόλοιπο της θητείας τους. 9. Τα μέλη ενεργούν με ανεξαρτησία και προς όφελος του δημοσίου συμφέροντος. 10. Τα ονόματα των μελών της ομάδας δημοσιεύονται στο Μητρώο ομάδων εμπειρογνωμόνων της Επιτροπής και άλλων συναφών φορέων (6) και στον διαδικτυακό τόπο της ΓΔ Εσωτερικών Υποθέσεων. 11. Τα δεδομένα προσωπικού χαρακτήρα συγκεντρώνονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001. Άρθρο 5 Λειτουργία 1. Την προεδρία της ομάδας ασκεί ο συντονιστής της ΕΕ για την καταπολέμηση της εμπορίας ανθρώπων. 2. Σε συμφωνία με την Επιτροπή, η ομάδα μπορεί να συγκροτήσει υποομάδες για την εξέταση ειδικών ζητημάτων βάσει όρων εντολής που καθορίζονται από την ομάδα. Οι ομάδες αυτές διαλύονται μόλις ολοκληρωθεί η αποστολή τους. 3. Ο πρόεδρος μπορεί να προσκαλεί εξωτερικούς εμπειρογνώμονες με ειδίκευση σε ένα θέμα της ημερήσιας διάταξης για να συμμετάσχουν σε ad hoc βάση στις εργασίες της ομάδας ή υποομάδας. 4. Η Επιτροπή μπορεί να καλεί επίσημους αντιπροσώπους των κρατών μελών, των υποψηφίων χωρών ή τρίτων χωρών καθώς και διεθνών, διακυβερνητικών και μη κυβερνητικών οργανισμών για να συμμετέχουν στις συνεδριάσεις της ομάδας εμπειρογνωμόνων. 5. Το αργότερο δύο μήνες μετά την έναρξη και δύο μήνες μετά τα μέσα της θητείας της ομάδας, η Επιτροπή και η ομάδα συνέρχονται για να ανταλλάξουν απόψεις όσον αφορά τις επιχειρησιακές προτεραιότητες της ομάδας. 6. Οι επιχειρησιακές προτεραιότητες αντανακλούν την ανάγκη για συντονισμένη, πολύπλευρη και συνεπή πολιτική αντιμετώπιση όλων των ζητημάτων της εμπορίας ανθρώπων. 7. Τα μέλη της ομάδας, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις περί επαγγελματικού απορρήτου που ορίζονται στις Συνθήκες και στις εκτελεστικές διατάξεις τους, καθώς και με τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (7). Σε αντίθετη περίπτωση, η Επιτροπή μπορεί να λάβει όλα τα ενδεδειγμένα μέτρα. 8. Οι συνεδριάσεις της ομάδας εμπειρογνωμόνων και των υποομάδων διεξάγονται στις εγκαταστάσεις της Επιτροπής. Η Επιτροπή παρέχει γραμματειακή υποστήριξη. 9. Η ομάδα υποβάλλει τις γνώμες και τις εκθέσεις της στην Επιτροπή. Η Επιτροπή μπορεί να ορίσει προθεσμία για την υποβολή γνώμης ή έκθεσης. 10. Για την έκδοση των αποφάσεων της ομάδας δεν διεξάγεται ψηφοφορία. Όταν η ομάδα διατυπώνει γνώμη ή εκδίδει έκθεση με ομοφωνία, συντάσσει κοινά συμπεράσματα και τα προσαρτά στα πρακτικά. Όταν η ομάδα δεν καταλήγει σε ομόφωνη συμφωνία για γνώμη ή έκθεση, ενημερώνει την Επιτροπή σχετικά με τις διιστάμενες απόψεις που διατυπώθηκαν. 11. Η Επιτροπή μπορεί να δημοσιεύει, στην πρωτότυπη γλώσσα του εκάστοτε εγγράφου, σύνοψη, συμπέρασμα ή επιμέρους συμπέρασμα ή έγγραφο εργασίας της ομάδας. 12. Η Επιτροπή δημοσιεύει τις πληροφορίες σχετικά με τις δραστηριότητες της ομάδας είτε με την καταγραφή τους στο Μητρώο, είτε μέσω ενός συνδέσμου από το Μητρώο προς τον διαδικτυακό τόπο της ΓΔ Εσωτερικών Υποθέσεων. Άρθρο 6 Έξοδα συνεδριάσεων 1. Οι συμμετέχοντες στις δραστηριότητες της ομάδας δεν αμείβονται για τις υπηρεσίες που παρέχουν. 2. Τα έξοδα ταξιδιού και διαμονής των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής. 3. Τα εν λόγω έξοδα επιστρέφονται εντός των ορίων των διαθέσιμων κονδυλίων που χορηγούνται στο πλαίσιο της ετήσιας διαδικασίας κατανομής των πόρων. Άρθρο 7 Κατάργηση Η απόφαση 2007/675/ΕΚ καταργείται. Άρθρο 8 Έναρξη ισχύος και εφαρμογή Η παρούσα απόφαση αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης και εφαρμόζεται για πέντε έτη. Βρυξέλλες, 10 Αυγούστου 2011.

Κοινωνική πολιτική

ΚΟΙΝΩΝΙΚΑ ΘΕΜΑΤΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 802/2011 ΤΗΣ ΕΠΙΤΡΟΠΉΣ της 9ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 10 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Αυγούστου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 795/2011 ΤΗΣ ΕΠΙΤΡΟΠΉΣ της 8ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 9 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Αυγούστου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 789/2011 ΤΗΣ ΕΠΙΤΡΟΠΉΣ της 5ης Αυγούστου 2011 σχετικά με την έναρξη της διαδικασίας χορήγησης πιστοποιητικών εξαγωγής για τυριά που πρόκειται να εξαχθούν στις Ηνωμένες Πολιτείες της Αμερικής το 2012 στο πλαίσιο ορισμένων ποσοστώσεων της ΓΣΔΕ Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 171 παράγραφος 1 σε συνδυασμό με το άρθρο 4, Εκτιμώντας τα ακόλουθα: (1) Το τμήμα 2 του κεφαλαίου ΙΙΙ του κανονισμού (ΕΚ) αριθ. 1187/2009, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (2) προβλέπει ότι τα πιστοποιητικά εξαγωγής για τυριά που εξάγονται στις Ηνωμένες Πολιτείες της Αμερικής στο πλαίσιο ποσοστώσεων βάσει των συμφωνιών που έχουν συναφθεί κατά τις πολυμερείς εμπορικές διαπραγματεύσεις μπορούν να χορηγούνται σύμφωνα με ειδική διαδικασία κατά την οποία μπορούν να ορίζονται οι προτιμώμενοι εισαγωγείς στις ΗΠΑ. (2) Η εν λόγω διαδικασία πρέπει να αρχίσει για τις εξαγωγές κατά το 2012 και να προσδιοριστούν οι πρόσθετοι σχετικοί κανόνες. (3) Κατά τη διαχείριση των εισαγωγών οι αρμόδιες αρχές στις ΗΠΑ πραγματοποιούν διάκριση μεταξύ της συμπληρωματικής ποσόστωσης που χορηγήθηκε στην Ευρωπαϊκή Ένωση στο πλαίσιο του Γύρου της Ουρουγουάης και των ποσοστώσεων που προκύπτουν από τον Γύρο του Τόκιο. Τα πιστοποιητικά εξαγωγής πρέπει να χορηγούνται λαμβανομένης υπόψη της επιλεξιμότητας των εν λόγω προϊόντων για τη σχετική ποσόστωση των ΗΠΑ, όπως περιγράφεται στο εναρμονισμένο δασμολόγιο των Ηνωμένων Πολιτειών της Αμερικής. (4) Ενόψει εξαγωγής της μέγιστης ποσότητας στο πλαίσιο ποσοστώσεων για τις οποίες υπάρχει μέτριο ενδιαφέρον, πρέπει να επιτραπούν αιτήσεις που αφορούν τη συνολική ποσότητα της ποσόστωσης. (5) Η Επιτροπή έχει εκπονήσει ένα σύστημα πληροφοριών που επιτρέπει την ηλεκτρονική διαχείριση εγγράφων και διαδικασιών στις οικείες εσωτερικές διαδικασίες εργασίας και στις σχέσεις της με τις αρχές που είναι αρμόδιες για την κοινή γεωργική πολιτική. Είναι προφανές ότι οι κοινοποιήσεις που προβλέπονται στο τμήμα 2 του κεφαλαίου III του κανονισμού (ΕΚ) αριθ. 1187/2009 και στον παρόντα κανονισμό μπορούν να διεκπεραιώνονται μέσω αυτού του συστήματος, σύμφωνα με τον κανονισμό (ΕΚ) αριθ. 792/2009 για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (3). Για την επίτευξη αποτελεσματικής διοίκησης, τα κράτη μέλη πρέπει να χρησιμοποιούν το εν λόγω σύστημα πληροφοριών σύμφωνα με τον κανονισμό (ΕΚ) αριθ. 792/2009. (6) Για λόγους ασφάλειας δικαίου και σαφήνειας πρέπει να διασαφηνισθεί ότι τα μέτρα που προβλέπονται στον παρόντα κανονισμό παύουν να ισχύουν στα τέλη του 2012. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα πιστοποιητικά εξαγωγής για προϊόντα που υπάγονται στον κωδικό ΣΟ 0406 και παρατίθενται στο παράρτημα Ι του παρόντος κανονισμού και τα οποία προορίζονται για εξαγωγή στις Ηνωμένες Πολιτείες της Αμερικής το 2012 στο πλαίσιο των ποσοστώσεων που αναφέρονται στο άρθρο 21 του κανονισμού (ΕΚ) αριθ. 1187/2009 εκδίδονται σύμφωνα με το τμήμα 2 του κεφαλαίου ΙΙΙ του εν λόγω κανονισμού και με τις διατάξεις του παρόντος κανονισμού. Άρθρο 2 1. Οι αιτήσεις για πιστοποιητικά που αναφέρονται στο άρθρο 22 του κανονισμού (ΕΚ) αριθ. 1187/2009 (εφεξής «αιτήσεις») υποβάλλονται στις αρμόδιες αρχές από την 1η έως την 9η Σεπτεμβρίου 2011 το αργότερο. 2. Οι αιτήσεις γίνονται δεκτές μόνον εφόσον περιλαμβάνουν όλες τις πληροφορίες που αναφέρονται στο άρθρο 22 του κανονισμού (ΕΚ) αριθ. 1187/2009 και εφόσον συνοδεύονται από τα έγγραφα που αναφέρονται σε αυτόν. Σε περίπτωση που για την ίδια ομάδα προϊόντων που αναφέρονται στη στήλη 2 του παραρτήματος Ι του παρόντος κανονισμού, η διαθέσιμη ποσότητα κατανέμεται μεταξύ της ποσόστωσης του Γύρου της Ουρουγουάης και της ποσόστωσης του Γύρου του Τόκιο, οι αιτήσεις πιστοποιητικών μπορούν να αφορούν μία μόνο από αυτές τις ποσοστώσεις και να αναφέρουν τη σχετική ποσόστωση προσδιορίζοντας την ομάδα και την ποσόστωση που αναφέρεται στη στήλη 3 του εν λόγω παραρτήματος. Οι πληροφορίες που αναφέρονται στο άρθρο 22 του κανονισμού (ΕΚ) αριθ. 1187/2009 κοινοποιούνται με βάση το υπόδειγμα που παρατίθεται στο παράρτημα ΙΙ του παρόντος κανονισμού. 3. Όσον αφορά τις ποσοστώσεις που ορίζονται ως 22-Τόκιο, 22-Ουρουγουάη, 25-Τόκιο και 25-Ουρουγουάη στη στήλη 3 του παραρτήματος Ι, οι αιτήσεις πρέπει να αφορούν τουλάχιστον 10 τόνους και να μην υπερβαίνουν τη διαθέσιμη ποσότητα στο πλαίσιο της σχετικής ποσόστωσης όπως ορίζεται στο στήλη 4 του εν λόγω παραρτήματος. Όσον αφορά τις άλλες ποσότητες που αναφέρονται στη στήλη 3 του παραρτήματος Ι, οι αιτήσεις πρέπει να αφορούν τουλάχιστον 10 τόνους και όχι περισσότερο από το 40% της διαθέσιμης ποσότητας στο πλαίσιο της σχετικής ποσόστωσης όπως ορίζεται στη στήλη 4 του εν λόγω παραρτήματος. 4. Οι αιτήσεις γίνονται δεκτές μόνον εφόσον οι αιτούντες δηλώνουν γραπτώς ότι δεν έχουν υποβάλει άλλες αιτήσεις για την ίδια ομάδα προϊόντων και για την ίδια ποσόστωση και δεσμεύονται να μην το πράξουν. Εάν ο αιτών υποβάλει διάφορες αιτήσεις για την ίδια ομάδα προϊόντων και για την ίδια ποσόστωση σε ένα ή περισσότερα κράτη μέλη, όλες οι αιτήσεις του θεωρούνται μη αποδεκτές. Άρθρο 3 1. Τα κράτη μέλη κοινοποιούν στην Επιτροπή, το αργότερο έως τις 16 Σεπτεμβρίου, τις αιτήσεις που υποβλήθηκαν για καθεμία από τις ομάδες προϊόντων και, κατά περίπτωση, τις ποσοστώσεις που αναφέρονται στο παράρτημα Ι. Όλες οι κοινοποιήσεις, συμπεριλαμβανομένων των κοινοποιήσεων «ουδέν», πρέπει να πραγματοποιούνται σύμφωνα με τον κανονισμό (ΕΚ) αριθ. 792/2009. 2. Η κοινοποίηση περιλαμβάνει για κάθε ομάδα προϊόντων και, κατά περίπτωση, για κάθε ποσόστωση: α) κατάλογο των αιτούντων, το όνομά τους, τη διεύθυνση και τα στοιχεία αναφοράς (αριθμό)· β) τις αιτούμενες ποσότητες από κάθε αιτούντα, αναλυόμενες ανά κωδικό προϊόντος της συνδυασμένης ονοματολογίας και ανά κωδικό τους σύμφωνα με το εναρμονισμένο δασμολόγιο των Ηνωμένων Πολιτειών της Αμερικής (2011)· γ) το όνομα, τη διεύθυνση και τα στοιχεία αναφοράς (αριθμό) του εισαγωγέα που ορίζεται από τον αιτούντα. Άρθρο 4 Η Επιτροπή, σύμφωνα με το άρθρο 23 παράγραφος 1 του κανονισμού (ΕΚ) αριθ. 1187/2009, καθορίζει τους συντελεστές χορήγησης των πιστοποιητικών χωρίς καθυστέρηση και ενημερώνει σχετικά τα κράτη μέλη το αργότερο έως τις 31 Οκτωβρίου 2011. Τα κράτη μέλη κοινοποιούν στην Επιτροπή, εντός πέντε εργάσιμων ημερών μετά τη δημοσίευση των συντελεστών χορήγησης, για κάθε ομάδα προϊόντων και, κατά περίπτωση, για κάθε ποσόστωση, τις ποσότητες που κατανεμήθηκαν ανά αιτούντα, τον κωδικό του προϊόντος, τα στοιχεία αναφοράς του αιτούντα (αριθμό) και τα στοιχεία αναφοράς του ορισμένου εισαγωγέα (αριθμό) σύμφωνα με το άρθρο 23 παράγραφος 2 του κανονισμού (ΕΚ) αριθ. 1187/2009. Οι ποσότητες που κατανέμονται με κλήρωση σύμφωνα με το άρθρο 23 παράγραφος 2 του κανονισμού (ΕΚ) αριθ. 1187/2009 διανέμονται στους επιμέρους κωδικούς ΣΟ κατ’ αναλογία προς τις αιτούμενες ποσότητες προϊόντος ανά κωδικό ΣΟ. Η κοινοποίηση πραγματοποιείται σύμφωνα με τον κανονισμό (ΕΚ) αριθ. 792/2009. Άρθρο 5 Οι πληροφορίες που κοινοποιούνται δυνάμει του άρθρου 3 του παρόντος κανονισμού και δυνάμει του άρθρου 22 του κανονισμού (ΕΚ) αριθ. 1187/2009 ελέγχονται από τα κράτη μέλη πριν την έκδοση των πιστοποιητικών και το αργότερο έως τις 15 Δεκεμβρίου 2011. Όταν διαπιστώνεται ότι παρασχέθηκαν ανακριβείς πληροφορίες από εμπορευόμενο στον οποίο χορηγήθηκε πιστοποιητικό, το πιστοποιητικό ακυρώνεται και η εγγύηση καταπίπτει. Τα κράτη μέλη ενημερώνουν πάραυτα την Επιτροπή. Η κοινοποίηση πραγματοποιείται σύμφωνα με τον κανονισμό (ΕΚ) αριθ. 792/2009 και περιλαμβάνει για κάθε ομάδα και, κατά περίπτωση, για κάθε ποσόστωση: α) τα στοιχεία αναφοράς του αιτούντα (αριθμό)· β) τις αιτούμενες ποσότητες από κάθε αιτούντα, αναλυόμενες ανά κωδικό προϊόντος της συνδυασμένης ονοματολογίας και ανά κωδικό τους σύμφωνα με το εναρμονισμένο δασμολόγιο των Ηνωμένων Πολιτειών της Αμερικής (2011)· γ) τα στοιχεία αναφοράς του ορισμένου εισαγωγέα (αριθμό). Άρθρο 6 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Λήγει στις 31 Δεκεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Αυγούστου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 784/2011 ΤΗΣ ΕΠΙΤΡΟΠΉΣ της 5ης Αυγούστου 2011 για τις προκαταβολές που πρέπει να καταβληθούν από τις 16 Οκτωβρίου 2011 όσον αφορά τις άμεσες ενισχύσεις που απαριθμούνται στο παράρτημα I του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 29 παράγραφος 4 στοιχείο α), Εκτιμώντας τα ακόλουθα: (1) Σύμφωνα με το άρθρο 29 παράγραφος 2 του κανονισμού (ΕΚ) αριθ. 73/2009, οι ενισχύσεις στο πλαίσιο των καθεστώτων στήριξης που απαριθμούνται στο παράρτημα I του εν λόγω κανονισμού πρέπει να καταβάλλονται από την 1η Δεκεμβρίου έως 30 Ιουνίου του επόμενου ημερολογιακού έτους. Ωστόσο, το άρθρο 29 παράγραφος 4 στοιχείο α) του εν λόγω κανονισμού επιτρέπει στην Επιτροπή να μεριμνά για προκαταβολές. (2) Το 2011, οι δυσμενείς καιρικές συνθήκες στην Ευρώπη, με τον ιδιαίτερα δριμύ χειμώνα και την καθυστερημένη άνοιξη την οποία ακολούθησε μεγάλη ξηρασία και υψηλές θερμοκρασίες προκάλεσαν σοβαρές ζημιές στις καλλιέργειες και στην παραγωγή χορτονομών. Κατά συνέπεια, οι γεωργοί, και ιδίως οι εκτροφείς βοοειδών, αντιμετώπισαν σοβαρές οικονομικές δυσκολίες. Οι δυσκολίες αυτές εντάθηκαν από τις επιπτώσεις της συνεχιζόμενης οικονομικής κρίσης, η οποία είχε ως αποτέλεσμα πολλοί κτηνοτρόφοι να αντιμετωπίζουν σοβαρά προβλήματα ρευστότητας. Η δύσκολη αυτή κατάσταση επιδεινώθηκε από τις επιπτώσεις στις αγορές της εξάπλωσης του βακτηρίου E.coli που οδήγησε σε σημαντική πτώση της ζήτησης και των τιμών των οπωροκηπευτικών. Για να αμβλυνθούν οι δυσχέρειες αυτές, είναι σκόπιμο να επιτραπεί η χορήγηση προκαταβολών στους γεωργούς μέχρι ποσοστού 50 % των καθεστώτων στήριξης που απαριθμούνται στο παράρτημα I του κανονισμού (ΕΚ) αριθ. 73/2009. Όσον αφορά τις ενισχύσεις για το βόειο κρέας που προβλέπονται στον τίτλο IV κεφάλαιο 1 τμήμα 11 του κανονισμού (ΕΚ) αριθ. 73/2009, θα πρέπει επίσης να επιτραπεί στα κράτη μέλη να αυξήσουν τις προκαταβολές που αναφέρονται στο άρθρο 82 του κανονισμού (ΕΚ) αριθ. 1121/2009 της Επιτροπής (2) έως το 80 % της ενίσχυσης. (3) Προκειμένου να εξασφαλιστεί ότι οι προκαταβολές θα καταχωρίζονται λογιστικά στο οικονομικό έτος 2012, θα πρέπει να καταβάλλονται από τις 16 Οκτωβρίου 2011. Η αναγκαία εξακρίβωση των όρων επιλεξιμότητας βάσει του άρθρου 29 παράγραφος 3 του κανονισμού (ΕΚ) αριθ. 73/2009 θα πρέπει, ωστόσο, να διενεργείται πριν από την πληρωμή των προκαταβολών για λόγους χρηστής δημοσιονομικής διαχείρισης. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα κράτη μέλη επιτρέπεται να καταβάλλουν, από τις 16 Οκτωβρίου 2011, προκαταβολές στους γεωργούς μέχρι ποσοστού 50 % των άμεσων ενισχύσεων που απαριθμούνται στο παράρτημα I του κανονισμού (ΕΚ) αριθ. 73/2009 για τις αιτήσεις που υποβλήθηκαν το 2011, υπό την προϋπόθεση ότι έχει ολοκληρωθεί η εξακρίβωση των όρων επιλεξιμότητας δυνάμει του άρθρου 20 του κανονισμού (ΕΚ) αριθ. 73/2009. Όσον αφορά τις ενισχύσεις για το βόειο κρέας που προβλέπονται στον τίτλο IV κεφάλαιο 1 τμήμα 11 του κανονισμού (ΕΚ) αριθ. 73/2009, επιτρέπεται στα κράτη μέλη να αυξήσουν το ποσό που αναφέρεται στο πρώτο εδάφιο έως το 80 % της ενίσχυσης. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Αυγούστου 2011.

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 790/2011 ΤΗΣ ΕΠΙΤΡΟΠΉΣ της 5ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 6 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Αυγούστου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ